text:
Isahluko Sesihlanu
Intlawulelo—Esona Sipho Sikhulu SikaThixo
Yintoni intlawulelo?
Iye yenziwa njani?
Inokuthetha ntoni kuwe?
Unokubonisa njani ukuba uyayixabisa?
1, 2. (a) Yintoni eyenza isipho sixabiseke kakhulu kuwe? (b) Yintoni eyenza ukuba intlawulelo ibe sesona sipho sixabisekileyo wakha wasifumana?
SISIPHI esona sipho sikhulu wakha wasifumana? Akuyomfuneko ukuba isipho sibize imali eninzi ukuze sibaluleke. Ngapha koko, ukuxabiseka kwesipho akuxhomekekanga emalini esithengwe ngayo. Kodwa kuxhomekeke ekuthini eso sipho siyakuvuyisa okanye sikunceda ngokwenene kusini na.
2 Kuzo zonke izipho onokuzifumana, sikho esikhulu ngaphezu kwazo zonke. Sisipho uThixo awasinika abantu. UYehova usinike izinto ezininzi, kodwa esona sipho sakhe sikhulu lidini lentlawulelo loNyana wakhe, uYesu Kristu. (Mateyu 20:28) Njengoko siza kubona kwesi sahluko, intlawulelo isesona sipho sixabisekileyo unokusifumana, kuba inokukuzisela ulonwabo olugqithiseleyo ize ikuncede ngokwenene. Ngokwenene intlawulelo iyeyona ndlela ibalaseleyo uYehova aye wabonisa ngayo indlela akuthanda ngayo.
YINTONI INTLAWULELO?
3. Yintoni intlawulelo, yaye yintoni esimele siyiqonde kakuhle kuqala ngaphambi kokuba sikuqonde ukuxabiseka kwesi sipho?
3 Ngamafutshane singathi intlawulelo lilungiselelo lika Yehova lokukhulula, okanye lokusindisa abantu esonweni nasekufeni. (Efese 1:7) Ukuze sikuqonde oko kufundiswa yiBhayibhile ngentlawulelo, sifanele sikhumbule oko kwenzeka kumyezo wase-Eden. Simele siyiqonde kakuhle kuqala into awalahlekelwa yiyo uAdam xa wonayo, ngaphambi kokuba siyiqonde indlela esixabiseke ngayo kuthi isipho sentlawulelo.
4. Ukuba nobomi obufezekileyo kwakuthetha ntoni kuAdam?
4 Xa uYehova wadala uAdam, wamnika into exabiseke ngokwenene—ubomi obufezekileyo. Oko kwakuthetha ukuba uAdam, wayenomzimba nengqondo efezekileyo, yaye wayengasayi kuze agule, aluphale, okanye afe. Njengomntu ofezekileyo, wayenolwalamano olukhethekileyo noYehova. IBhayibhile ithi uAdam ‘wayengunyana kaThixo.’ (Luka 3:38) Ngoko uAdam wayenolwalamano oluhle kakhulu noYehova uThixo, olufana nolo ludla ngokubakho phakathi konyana noyise onothando. UYehova wayethetha nalo nyana wakhe wasemhlabeni, emnika umsebenzi owanelisayo yaye emchazela oko afuna akwenze.—Genesis 1:28-30; 2:16, 17.
5. Ithetha ukuthini iBhayibhile xa isithi uAdam wenziwa “ngokomfanekiso kaThixo”?
5 UAdam wenziwa “ngokomfanekiso kaThixo.” (Genesis 1:27) Oko akuthethi ukuba uAdam wayefana noThixo ngembonakalo. Njengoko sifundile kwiSahluko 1 sale ncwadi, uYehova ungumoya ongabonakaliyo. (Yohane 4:24) Ngoko uYehova akanamzimba wenyama negazi. Ukwenziwa kuka-Adam ngokomfanekiso kaThixo kuthetha ukuba wadalwa waneempawu ezifana nezikaThixo, njengothando, ubulumko, okusesikweni, namandla. Enye indlela ebalulekileyo uAdam awayefana ngayo noYise kukuba wayenenkululeko yokuzikhethela. Ngoko wayengafani nomatshini oyilelwe ukwenza into enye kuphela. Kodwa yena wayenokuzenzela izigqibo, akhethe phakathi kokulungileyo nokungalunganga. Ukuba wayekhethe ukuthobela uThixo, wayeza kuphila ngonaphakade kwiParadesi esemhlabeni.
6. Xa uAdam wakhetha ukungamthobeli uThixo, walahlekelwa yintoni, ibe yachaphazeleka njani inzala yakhe?
6 Ngoko kucacile ukuba, xa uAdam wakhetha ukungamthobeli uThixo waza wagwetyelwa ukufa, walahlekelwa yinto enkulu gqitha. Isono sakhe samenza walahlekelwa bubomi obufezekileyo nazo zonke iingenelo ezihambisana nabo. (Genesis 3:17-19) Okubuhlungu kukuba, asingoAdam nje kuphela owalahlekelwa sesi sipho sixabisekileyo sobomi, kodwa nenzala yakhe yalahlekelwa siso. ILizwi likaThixo lithi: “Isono sangena ngamntu mnye [uAdam] ehlabathini nokufa ngaso isono, ngaloo ndlela ukufa kwasasazeka kubo bonke abantu ngenxa yokuba bonke bonayo.” (Roma 5:12) Ewe, sonke siye sasizuz’ ilifa isono kuAdam. Ngenxa yoko, iBhayibhile ithi ‘uzithengise’ yena nenzala yakhe ebukhobokeni besono nokufa. (Roma 7:14) UAdam noEva babengenathemba lakukhululeka, kuba bazikhethela ngokuzithandela ukungamthobeli uThixo. Kodwa kuthekani ngenzala yabo, kuquka nathi?
7, 8. Ziziphi iindidi ezimbini ezikhoyo zentlawulelo?
7 UYehova waluhlangula uluntu ngelungiselelo lentlawulelo. Yintoni intlawulelo? Kukho iindidi ezimbini zentlawulelo. Okokuqala, intlawulelo yimali ehlawulwayo ukuze kukhululwe okanye kuthengwe into ebihluthiwe. Singayifanisa nemali ehlawulwayo ukuze kukhululwe ibanjwa lemfazwe. Okwesibini, intlawulelo yimali ekhutshwayo ukuze kuhlawulelwe ilahleko okanye umonakalo owenzekileyo. Ngokomzekelo, ukuba umntu wenza ingozi, kufuneka ahlawule imali elingene umonakalo owenzekileyo.
8 Yayinokuhlawulelwa njani ilahleko enkulu kakhulu eyabangelwa nguAdam kuthi sonke size sikhululwe ebukhobokeni besono nokufa? Makhe sihlolisise intlawulelo eyakhutshwa nguYehova nendlela enokuba yingenelo ngayo kuwe.
INDLELA UYEHOVA AWAYIKHUPHA NGAYO INTLAWULELO
9. Kwakufuneka uhlobo olunjani lwentlawulelo?
9 Ekubeni ilahleko yayibubomi bomntu ofezekileyo, ngoko babungenakuhlawulelwa ngobomi bomntu ongafezekanga. (INdumiso 49:7, 8) Kwakufuneka intlawulelo elinganayo noko kulahlekileyo. Oku kuvisisana nomgaqo ogqibeleleyo wokusesikweni ofumaneka eLizwini likaThixo, othi: “Umphefumlo wobuyiselwa ngomphefumlo.” (Duteronomi 19:21) Ngoko yintoni eyayinokuhlawulela ixabiso lomphefumlo, okanye ubomi obufezekileyo obalahlwa nguAdam? Kwakufuneka obunye ubomi bomntu ofezekileyo njengentlawulelo.—1 Timoti 2:6.
10. UYehova wayikhupha njani intlawulelo?
10 UYehova wayikhupha njani le ntlawulelo? Wathumela omnye woonyana bakhe abafezekileyo bomoya emhlabeni. Kodwa uYehova akazange athumele nje nasiphi na isidalwa somoya. Wathumela esona sixabisekileyo kuye, uNyana wakhe okuphela kwamzeleyo. (1 Yohane 4:9, 10) Ngokuzithandela, lo Nyana walishiya ikhaya lakhe lasezulwini. (Filipi 2:7) Njengoko sifundile kwisahluko esingaphambili sale ncwadi, uYehova wabufudusa ngokungummangaliso ubomi boNyana wakhe wabufaka esibelekweni sikaMariya. Ngoncedo lomoya oyingcwele kaThixo, uYesu wazalwa engumntu ofezekileyo yaye wayengekho ngaphantsi kwesigwebo sesono.—Luka 1:35.
11. Kwenzeka njani ukuba umntu omnye abe yintlawulelo yezigidi zabantu?
11 Kwenzeka njani ukuba umntu omnye abe yintlawulelo yezigidi zabantu? Phofu, yayenzeke njani kwainto yokuba ezi zigidi zabantu zibe nesono? Khumbula ukuba ngokona kwakhe, uAdam walahlekelwa bubomi obufezekileyo. Ngoko, wayengenakukwazi ukubudlulisela kwinzala yakhe. Ekuphela kwento awayenokuyidlulisela kuyo, sisono nokufa. UYesu, lowo iBhayibhile imbiza ngokuba “nguAdam wokugqibela,” wayenobomi obufezekileyo, yaye akazange one. (1 Korinte 15:45) Ngoko uYesu wathatha indawo ka-Adam ukuze asisindise. Ngokuthobela kwakhe uThixo aze anikele ngobomi bakhe obufezekileyo, uYesu walihlawula ixabiso lesono sika-Adam. Ngaloo ndlela uYesu wayizisela ithemba inzala ka-Adam.—Roma 5:19; 1 Korinte 15:21, 22.
12. Yintoni eyangqinwa kukuva kukaYesu ubunzima?
12 IBhayibhile ikuchaza ngokweenkcukacha ukubandezeleka awakunyamezelayo uYesu ngaphambi kokufa kwakhe. Watywatyushwa, wabethelelwa ngenkohlakalo, waza wafa kabuhlungu kwisibonda sentuthumbo. (Yohane 19:1, 16-18, 30; iSihlomelo, esikwiphepha 204-6) Kutheni kwafuneka ukuba uYesu abandezeleke ngaloo ndlela? Kwesinye sezahluko zale ncwadi, siza kufunda ukuba uSathana uye wayithandabuza into yokuba kukho nawuphi na umkhonzi kaYehova ongumntu oya kuhlala ethembekile xa evavanywa. Ngokunyamezela kwakhe ngokuthembekileyo nakubeni wayesiva ubunzima obukhulu, uYesu wawangqina ebubuxoki ngokupheleleyo amathandabuzo kaSathana. UYesu wanikela ubungqina bokuba umntu ofezekileyo onenkululeko yokuzikhethela wayenako ukugcina ingqibelelo yakhe kuThixo nokuba uvavanywa ngayiphi na indlela nguMtyholi. Umele ukuba wakuvuyela gqitha uYehova ukuthembeka koNyana wakhe othandekayo!—IMizekeliso 27:11.
13. Yanikelwa njani intlawulelo?
13 Yanikelwa njani intlawulelo? Ngosuku lwe-14 kwinyanga yamaYuda enguNisan ngowama-33 C.E., uThixo wavumela ukuba uNyana wakhe ofezekileyo nongenasono abulawe. Ngaloo ndlela uYesu wanikela ngobomi bakhe obufezekileyo “kwaba kanye.” (Hebhere 10:10) Ngosuku lwesithathu emva kokufa kukaYesu, uYehova wamvusela kwakhona kubomi bomoya. Ezulwini, uYesu wanika uThixo ixabiso lobomi bakhe obufezekileyo, enikela ngalo njengentlawulelo yenzala ka-Adam. (Hebhere 9:24) UYehova walamkela ixabiso elanikelwa nguYesu njengentlawulelo yokukhulula abantu ebukhobokeni besono nokufa.—Roma 3:23, 24.
OKO KUNOKUTHETHWA YINTLAWULELO KUWE
14, 15. Yintoni esimele siyenze ukuze ‘sixolelwe izono zethu’?
14 Nakubeni sinesono, sinokunandipha iintsikelelo ezingathethekiyo ngenxa yentlawulelo. Makhe sihlolisise ezinye zeengenelo zesi sipho sikhulu kangaka sikaThixo esinokuzinandipha ngoku nakwixesha elizayo.
15 Ukuxolelwa kwezono. Ngenxa yokungafezeki esikuzuze ilifa, kungumzamo omkhulu kuthi ukwenza okulungileyo. Sonke siyona ngamazwi nangezenzo. Kodwa ngenxa yedini lentlawulelo likaYesu, sinako ‘ukuxolelwa izono zethu.’ (Kolose 1:13, 14) Noko ke, ukuze sixolelwe simele siguquke ngokunyanisekileyo. Yaye simele simbongoze ngokuthobekileyo uYehova, simcele ukuba asixolele ngenxa yokubonisa kwethu ukholo kwidini lentlawulelo loNyana wakhe.—1 Yohane 1:8, 9.
16. Yintoni eyenza sikhonze uThixo ngesazela esihlambulukileyo, yaye kubaluleke ngantoni ukuba nesazela esinjalo?
16 Isazela esihlambulukileyo phambi kukaThixo. Ukukhathazwa sisazela kunokusenza siphelelwe lithemba yaye sizive singento yanto. Kodwa ke, ngenxa yelungiselelo likaYehova lentlawulelo elenza sikwazi ukuxolelwa, siyakwazi ukumkhonza ngesazela esihlambulukileyo nakubeni singafezekanga. (Hebhere 9:13, 14) Oku kwenza sikwazi ukuthetha ngokukhululekileyo noYehova emthandazweni. (Hebhere 4:14-16) Ukulondoloza isazela esihlambulukileyo kwenza sibe noxolo lwengqondo, isidima, nolonwabo.
17. Ziziphi iintsikelelo eziza kubakho ngenxa yokusifela kukaYesu?
17 Ithemba lokuphila ngonaphakade kumhlaba oyiparadesi. “Umvuzo isono esiwuhlawulayo kukufa,” itsho njalo incwadi yamaRoma 6:23. Kwale ndinyana inye iqhubeka ithi: “Kodwa isipho uThixo asinikayo bubomi obungunaphakade ngoKristu Yesu iNkosi yethu.” KwiSahluko 3 sale ncwadi, sixubushe ngeentsikelelo eziya kubakho kwiParadesi yasemhlabeni ezayo. (ISityhilelo 21:3, 4) Zonke ezo ntsikelelo, kuquka ubomi obungunaphakade nempilo egqibeleleyo, ziza kubakho ngenxa yokusifela kukaYesu. Ukuze sizuze ezo ntsikelelo, sifanele sibonise ukuba siyasixabisa isipho sentlawulelo.
UNOKULUBONISA NJANI UXABISO?
18. Kutheni sifanele simbulele uYehova ngelungiselelo lentlawulelo?
18 Kutheni sifanele simbulele ngokunzulu uYehova ngelungiselelo lentlawulelo? Kaloku, isipho sixabiseka ngokukhethekileyo xa lowo siphuma kuye enze umgudu omkhulu, waza wasebenzisa ixesha okanye wangena ezindlekweni. Sichukumiseka gqitha xa sibona ukuba umntu osinika isipho uqhutywa luthando lokwenene. Intlawulelo isesona sipho sixabiseke ngaphezu kwazo zonke ezinye, kuba uThixo uncame eyona nto inkulu ukuze asinike sona. “UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo,” utsho njalo uYohane 3:16. Intlawulelo ibobona bungqina bubalaseleyo bokusithanda kukaYehova. Ikwabubungqina bothando lukaYesu, kuba wanikela ngokuzithandela ngobomi bakhe ngenxa yethu. (Yohane 15:13) Ngoko isipho sentlawulelo sifanele sisiqinisekise ukuba uYehova noNyana wakhe bathanda ngamnye wethu.—Galati 2:20.
19, 20. Ziziphi iindlela onokubonisa ngazo ukuba uyasixabisa isipho sikaThixo sentlawulelo?
19 Ngoko unokubonisa njani ukuba uyasixabisa isipho sikaThixo sentlawulelo? Okokuqala, yenza umzamo wokumazi ngakumbi uMphi Omkhulu, uYehova. (Yohane 17:3) Oko ungakwenza ngokufundisisa iBhayibhile usebenzisa le ncwadi. Njengoko usiba nolwazi olungakumbi ngoYehova, luya kukhula ngakumbi uthando lwakho ngaye. Yaye olo thando luya kukwenza ufune ukumkholisa.—1 Yohane 5:3.
20 Bonisa ukholo kwidini lentlawulelo likaYesu. Xa ithetha ngoYesu iBhayibhile ithi: “Lowo ubonisa ukholo kuNyana unobomi obungunaphakade.” (Yohane 3:36) Sinokulubonisa njani ukholo kuYesu? Asinakulubonisa ngamazwi kuphela. UYakobi 2:26 uthi: ‘Ukholo ngaphandle kwemisebenzi lufile.’ Ewe, ukholo lokwenyaniso lubonakala ‘ngemisebenzi,’ oko kukuthi, ngezenzo zethu. Enye indlela esinokubonisa ngayo ukuba siyakholwa kuYesu kungokwenza konke okusemandleni ethu ukuzama ukumxelisa, kungekuphela nje ngamazwi kodwa nangezenzo.—Yohane 13:15.
21, 22. (a) Kutheni sifanele sibekho kumbhiyozo waminyaka le weSidlo SeNkosi Sangokuhlwa? (b) Yintoni eza kuchazwa kwiSahluko 6 nesesi-7?
21 Yibakho kwiSidlo SeNkosi Sangokuhlwa saminyaka le. Ngengokuhlwa yangoNisan 14, 33 C.E., uYesu waqalisa umbhiyozo okhethekileyo obizwa eBhayibhileni ngokuba ‘sisidlo seNkosi sangokuhlwa.’ (1 Korinte 11:20; Mateyu 26:26-28) Lo mbhiyozo ukwabizwa ngokuba siSikhumbuzo sokufa kukaKristu. UYesu wawenza ngenjongo yokunceda abapostile bakhe nawo onke amaKristu okwenyaniso awayeza kubakho emva kwabo ukuba akhumbule ukuba ngokufa kwakhe njengomntu ofezekileyo, wayenikela ngomphefumlo, okanye ubomi bakhe, njengentlawulelo. UYesu wayalela oku ngokuphathelele lo mbhiyozo: “Hlalani nisenza oku nindikhumbula.” (Luka 22:19) Ukubakho eSikhumbuzweni kusikhumbuza ngothando olukhulu olwaboniswa nguYehova nanguYesu ngokulungiselela kwabo intlawulelo. Sinokubonisa uxabiso lwethu ngokuthi sibekho kumbhiyozo waminyaka le weSikhumbuzo sokufa kukaYesu. *
22 Ilungiselelo likaYehova lentlawulelo lisisipho esixabiseke ngokwenene. (2 Korinte 9:14, 15) Esi sipho sixabisekileyo sinokuba yingenelo nakwabo bafileyo. Oko kuza kuchazwa kwiSahluko 6 nesesi-7.
^ isiqe. 21 Ukuze ufumane inkcazelo engakumbi ngokuphathelele intsingiselo yeSidlo SeNkosi Sangokuhlwa, bona iSihlomelo, esikwiphepha 206-8.


c: text/html

text:
Ukubhengeza I-JW.ORG Kwiphulo Lokubhengeza Iincwadi EToronto
Ukususela nge-13 ukuya kutsho nge-16 kaNovemba, 2014, isixeko saseToronto saququzelela iphulo lokubhengeza iincwadi, eziprintiweyo nezikwi-intanethi. Kwakukho abantu abangaphezu kwe-20 000 kwelo phulo leentsuku ezine.
Abanye ababeze kubhengeza, yayingamaNgqina KaYehova, enezitendi ezinemibala emihle kunye neetablet zokubonisa indlela yokusebenzisa i-jw.org.
Omnye umququzeleli wesi siganeko wathi: “Iwebhsayithi yenu yeyezimini. Ndicinga ukuba nabanye bangafunda kuni.” Abantu abaye bayibuka bathi le webhsayithi yenziwe kakuhle, kulula ukuyisebenzisa futhi iphendula imibuzo ebalulekileyo. Babechukumisekile yindlela le webhsayithi ebancede ngayo abantu bakwazi ukumelana neengxaki zabo.
Njengoko amaNgqina ayencokola nabantu kwizitendi, afumanisa ukuba abantu abaninzi zange bakhe beva nge-jw.org ngaphambi kweli phulo. Phantse bonke ababekho baye bathatha iinkcukacha zamaNgqina okanye iphecana elithi Sinokuzifumana Phi Iimpendulo Zemibuzo Ebalulekileyo Ngobomi? Abaninzi bathe baza kuyijonga le webhsayithi kwakhona, baza abanye bacela ukuba amaNgqina KaYehova abatyelele ezindlini zabo.
NgoLwesihlanu yayilusuku labantwana, ngoko amaNgqina abonisa iividiyo zoopopayi ezifumaneka kwi-jw.org. Abantwana besikolo ababehamba nootitshala babo, babesima baze babukele.
Indoda yaseChicago ephangela kwinkampani eprinta iiBhayibhile yayithanda nyhani indlela esemgangathweni ngayo iNguqulelo Yehlabathi Elitsha YeZibhalo Ezingcwele. Yafuna ukudibana nabapapashi bayo ibe yanikwa iinkcukacha zabo.
Kwiilwimi eziyi-700 ezikhoyo kwiwebhsayithi yethu, ziyi-16 ezaye zafundwa ngabantu ababekho—sisiAmharic, isiBengali, isiFrentshi, isiGujarati, isiGrike, isiHindi, isiKorea, isiNgesi, isiPhuthukezi, iSpanish, isiSwedish, isiTamil, isiTigrinya, isiTshayina, isiUrdu nesiVietnam.
Eliny’ iNgqina elalikho kweli phulo laphawula ukuba kukho umahluko omkhulu phakathi kokuxelela abantu ngale webhsayithi nokubabonisa. Lathi, “Siye sakuvuyela nyhani ukubonisa abantu le webhsayithi.”
Funda Okungakumbi
Yintoni EkwiWebhsayithi Yethu?
Unokufunda okungakumbi ngathi neenkolelo zethu, ude ufumane neempendulo kwimibuzo yakho eBhayibhileni.
Khetha Olunye Ulwimi
Funda indlela yokutshintsha ulwimi kwiwebhsayithi okanye ukhangele uncwadi ngolunye ulwimi.

robotstxt: allowed

filter: keep


text:
Ngaba Uyayibona Imfuneko Yokuqeqesha Abanye?
“Ngokuqinisekileyo ndiya kuninika uyalelo olulungileyo.”—IMIZE. 4:2.
IINGOMA: 93, 96
1, 2. Kutheni simele siqeqeshe abanye ukuba bafanelekele ukumiselwa?
UKUVAKALISA iindaba ezilungileyo zoBukumkani kwakungowona msebenzi uphambili kuYesu. Sekunjalo, wazinika ixesha lokuqeqesha abanye ukuze babe ngabalusi nabafundisi. (Mat. 10:5-7) Nangona uFilipu wayexakekile ngumsebenzi wobuvangeli, ngaphandle kwamathandabuzo wazinceda iintombi zakhe ezine zakwazi ukushumayela ngenyaniso yeBhayibhileni kwabanye. (IZe. 21:8, 9) Lubaluleke kangakanani olo qeqesho namhlanje?
2 Emhlabeni wonke, liyanda inani labantu abazamkelayo iindaba ezilungileyo. Abatsha enyanisweni nabangekabhaptizwa, badinga ukuqonda ukubaluleka kokuba nofundisiso lobuqu lweBhayibhile. Bakwafanele bafundiswe ukushumayela iindaba ezilungileyo nenyaniso. Emabandleni ethu, abazalwana bamele bakhuthazwe ukuba basebenze nzima ukuze bafanelekele ukumiselwa njengezicaka zolungiselelo nabadala. ‘Ngoyalelo olulungileyo’ amaKristu aqolileyo anganceda lawo matsha enze inkqubela yokomoya.—IMize. 4:2.
NCEDA ABATSHA ENYANISWENI BAFUMANE AMANDLA NOBULUMKO KWILIZWI LIKATHIXO
3, 4. (a) Ngokokutsho kukaPawulos, ukufundisisa iZibhalo kusinceda njani sivelise isiqhamo entsimini? (b) Ngaphambi kokuba sikhuthaze abanye ukuba bazenzele ufundisiso lobuqu lweBhayibhile, yintoni thina kuqala esimele siyenze?
3 Lubaluleke kangakanani ufundisiso lobuqu lweZibhalo? Impendulo siyifumana kumazwi kampostile uPawulos awawabhalela amaKristu aseKolose. Wabhala wathi: “Asiyekanga ukunithandazela nokunicelela ukuba nizaliswe ngolwazi oluchanileyo lokuthanda [kukaThixo] kubulumko bonke nokuqiqa kokomoya, ukuze nihambe ngokumfaneleyo uYehova nize nimkholise ngokupheleleyo njengoko niqhubeka nivelisa isiqhamo kuwo wonke umsebenzi olungileyo lusanda nolwazi lwenu oluchanileyo ngoThixo.” (Kol. 1:9, 10) Xa enolwazi oluchanileyo olunjalo, la maKristu aseKolose ayenokukwazi ‘ukuhamba ngokumfaneleyo uYehova aze amkholise ngokupheleleyo.’ Oko kwakuza kuwanceda aqhubeke ‘evelisa isiqhamo kuwo wonke umsebenzi olungileyo,’ ngokukodwa kumsebenzi wokushumayela iindaba ezilungileyo. Ukuze amkholise kakuhle uThixo, umkhonzi kaYehova umele abe nocwangciso lofundisiso lweBhayibhile. Siya kuba senza kakuhle ukuba sinceda abafundi beBhayibhile bayiqonde loo nto.
4 Ngaphambi kokuba sincede abanye bangenelwe kufundisiso lobuqu lweBhayibhile, simele thina kuqala seyiseke kukubaluleka kwalo. Enyanisweni, simele sikukhuthalele ukufundisisa iBhayibhile. Ngoko zibuze: ‘Xa umninimzi echaza inkolelo yakhe engahambisaniyo neemfundiso zeBhayibhile okanye ebuza imibuzo enzima, ngaba ndikulungele ukumnika iimpendulo ezisekelwe eBhayibhileni? Xa ndifunda ngendlela uYesu, uPawulos, nabanye abanyamezela ngayo entsimini, ngaba ndiye ndicamngce ngendlela unyamezelo lwabo olumele luyichaphazele ngayo inkonzo yam kuYehova?’ Sonke siyasidinga isiluleko nolwazi olusuka kwiLizwi likaThixo. Ukuba sixelela abanye indlela esingenelwe ngayo kufundisiso lwethu lobuqu lweBhayibhile, sinokubakhuthaza ukuba nabo bafumane ezo ngenelo ngokuthi bakukhuthalele ukufunda iBhayibhile.
5. Khawucebise ngendlela yokunceda isifundo ukuba sibe nocwangciso lofundisiso lobuqu lweBhayibile.
5 Usenokuzibuza uthi, ‘Ndingasiqeqesha njani isifundo sam sifundisise iBhayibhile rhoqo?’ Ungaqala ngokusibonisa indlela yokulungiselela isifundo enisiqhubayo. Usenokusicebisa ukuba sizifundele iinxalenye zesihlomelo esikwincwadi ethi Yintoni Ngokwenene Efundiswa YiBhayibhile? size sifunde nezibhalo ezibonisiweyo. Sincede isifundo sakho silungiselele ukugqabaza kwiintlanganiso. Sikhuthaze ukuba sifunde onke amanqaku kaVukani! neMboniselo. Ukuba iWatchtower Library ekwi-CD okanye ekwi-intanethi iyafumaneka ngolwimi lwaso, ungasibonisa indlela yokuyisebenzisa ukuze siphendule imibuzo yeBhayibhile. Xa sinokufumana uncedo olunjalo isifundo sakho, siya kulonwabela ufundisiso lwaso lobuqu lweLizwi likaThixo.
6. (a) Ungasinceda njani isifundo sakho sihlakulele uthando ngeBhayibhile entliziyweni yaso? (b) Siye sivakalelwe njani isifundo seBhayibhile xa lukhulile uthando lwaso ngeZibhalo?
6 Ewe kona, asimele sinyanzele nabani na ukuba afundisise iBhayibhile. Kunoko, masisebenzise izixhobo ezilungiselelwe yintlangano kaYehova ukuze sincede izifundo zethu ziyithande ngakumbi iBhayibhile. Ethubeni, isifundo esizimiseleyo sisenokuvakalelwa ngendlela awavakalelwa ngayo umdumisi owacula wathi: “Ukusondela kuThixo kulungile kum. Ndisabela kwiNkosi enguMongami uYehova.” (INdu. 73:28) Umoya kaYehova uya kusebenza kwisifundo esinjalo, esikuxabisayo ukufundisisa iBhayibhile.
QEQESHA ABATSHA ENYANISWENI BASHUMAYELE BAZE BAFUNDISE
7. UYesu wabaqeqesha njani abavakalisi beendaba ezilungileyo? (Jonga umfanekiso osekuqaleni.)
7 KuMateyu isahluko 10, kukho imiyalelo uYesu awayinika abapostile bakhe abayi-12. Kunokuba athethe yonk’ into, wagubungela iingongoma eziphambili. [1] Abapostile baphulaphula njengoko uYesu wayebafundisa indlela yokushumayela kakuhle. Emva koko baya entsimini. Bakuba beyisebenzisile imiyalelo kaYesu, bakwazi ukuyifundisa ngokuphumelelayo inyaniso eseZibhalweni. (Mat. 11:1) Sinako ukuziqeqesha izifundo zethu zeBhayibhile ukuba zibe ngabavakalisi abakhutheleyo beendaba ezilungileyo. Makhe sifunde ngeendlela ezimbini zokuyenza loo nto.
8, 9. (a) UYesu wayethetha njani nabantu entsimini? (b) Singabanceda njani abavakalisi abatsha bancokole nabantu ngendlela uYesu awenza ngayo?
8 Ncokola nabantu. UYesu wayesoloko encokola nabantu ngoBukumkani. Ngokomzekelo, wakhe wanencoko eyakhayo nefundisayo nelinye ibhinqa kwiqula likaYakobi ngakwisixeko iSikare. (Yoh. 4:5-30) Waphinda wancokola noMateyu Levi, umqokeleli werhafu. Iincwadi zeVangeli azithethi nto ingako ngaloo ncoko, kodwa uMateyu wasamkela isimemo sikaYesu sokuba ngumlandeli wakhe. UMateyu nabanye bamva uYesu ethetha ngokungakumbi ebudeni besidlo ababenaso endlwini kaMateyu.—Mat. 9:9; Luka 5:27-39.
9 Ngesinye isihlandlo, uYesu wathetha ngobubele noNathaniyeli, owayebajongela phantsi abantu baseNazarete. Ngenxa yoko, uNathaniyeli wayitshintsha indlela acinga ngayo. Wagqiba ekubeni afunde okungakumbi ngoko uYesu osuka eNazarete wayekufundisa. (Yoh. 1:46-51) Ngoko sinesizathu esihle sokuqeqesha abavakalisi abatsha ukuba bancokole nabantu ngobubele yaye bazole. [2] Aba bavakalisi batsha, baya kuvuyiswa kukubona indlela abantu abaneentliziyo ezinyanisekileyo abasabela kakuhle ngayo xa bebonisa umdla kubo naxa bethetha ngobubele.
10-12. (a) UYesu wawuhlakulela njani umdla owaboniswa ngabantu kwiindaba ezilungileyo? (b) Singabanceda njani abavakalisi abatsha baphucule ubuchule babo bokufundisa inyaniso yeBhayibhile?
10 Hlakulela umdla. Lalilifutshane ixesha uYesu awayenalo lokuba ashumayele. Sekunjalo, wazinika ixesha lokuhlakulela umdla. Ngokomzekelo, wafundisa isihlwele ehleli kwisikhephe. Kweso sihlandlo, ngokungummangaliso, wabangela ukuba uPetros abambise iintlanzi ezininzi, waza wathi kuye: “Ukususela ngoku uya kubambisa abantu bephila.” Aba nawuphi umphumo amazwi kaYesu nezenzo zakhe? UPetros noogxa bakhe “babuyisela izikhephe emhlabeni, bashiya yonk’ into baza bamlandela [uYesu].”—Luka 5:1-11.
11 UNikodemo, ilungu leSanhedrin, waba nomdla kwimfundiso kaYesu. Wayefuna ukufunda okungakumbi, kodwa wayesoyika oko abanye ababesenokukutsho xa benokumbona ethetha noYesu esidlangalaleni. UYesu wayebhetyebhetye yaye ekulungele ukunikela ngexesha lakhe. Wadibana noNikodemo ebusuku kude nesihlwele. (Yoh. 3:1, 2) Sinokufunda ntoni kwezi ngxelo? UNyana kaThixo wayezibekela ixesha lokwakha ukholo lwabantu. Ngaba asimele sikhuthale ekwenzeni amabuyelo nasekuqhubeni izifundo zeBhayibhile?
12 Abavakalisi abasebatsha basenokuphucula ubuchule babo bokufundisa inyaniso yeBhayibhile, ukuba sisebenza nabo entsimini. Singabanceda baqaphele nabo babonisa umdla omncinane. Sisenokubamema abavakalisi abasebatsha ukuba, bahambe nathi xa sisiya emabuyelweni naxa siyokuqhuba izifundo zeBhayibhile. Xa abavakalisi abangenamava befumana uqeqesho nokhuthazo olunjalo, ngokuqinisekileyo baya kufuna ukuhlakulela umdla wabaninimzi baze baqhube ezabo izifundo zeBhayibhile. Baya kufunda nokuba banganikezeli ngokukhawuleza, kodwa babe nomonde baze banyamezele entsimini.—Gal. 5:22; jonga ibhokisi ethi “ Ukunyamezela Kubalulekile.”
QEQESHA ABASEBATSHA UKUBA BAKHONZE ABAZALWANA BABO
13, 14. (a) Uvakalelwa njani ngemizekelo eseBhayibhileni yabantu abazincamayo ngenxa yabanye? (b) Ziziphi iindlela esinobakuqeqesha ngazo abantu abatsha enyanisweni kunye nolutsha ukuba babathande abazalwana noodade?
13 Iingxelo zeBhayibhile zibalaselisa ilungelo esinalo ekuboniseni “umsa wobuzalwana” nasekukhonzeni abanye. (Funda eyoku-1 kaPetros. 1:22; Luka 22:24-27.) UNyana kaThixo wancama yonke into, kuquka ubomi bakhe, ukuze alungiselele abanye. (Mat. 20:28) UDorkas “wayephuphuma zizenzo ezilungileyo nezipho zenceba.” (IZe. 9:36, 39) UMariya, udade waseRoma, “wasebenza kakhulu” ngenxa yebandla. (Roma 16:6) Singabanceda njani abantu abatsha enyanisweni babone ukubaluleka kokunceda abazalwana noodade?
14 AmaNgqina aqolileyo asenokumema lawo asematsha enyanisweni ukuba bahambe nawo xa esiya kutyelela abagulayo nabalupheleyo. Ukuba kufanelekile, abazali banokuhamba nabantwana babo xa besiya kula matyelelo. Abadala banokusebenzisana nabanye ekuqinisekiseni ukuba abolupheleyo banokutya okwaneleyo yaye amakhaya abo ayanyanyekelwa. Ngezi ndlela, ulutsha kunye nabo basebatsha enyanisweni bafunda ukubonisa ukulunga kwabanye. Ngoxa wayeshumayela, omnye umdala watyelela iNgqina elihlala kwingingqi yakhe, ukuze abuze impilo. Umzalwana osemtsha owayesoloko ehamba naye watsho wafunda ukuba, bonke ebandleni bamele bazive bethandwa.—Roma 12:10.
15. Kutheni kubalulekile ukuba abadala babonise umdla kwinkqubela yamadoda ebandleni?
15 Ekubeni uYehova esebenzisa amadoda ekufundiseni ebandleni, kubalulekile ukuba abazalwana bahlakulele ubuchule bokufundisa. Njengomdala, ngaba unokumamela njengoko isicaka solungiselelo siqhelisela intetho? Xa sinokufumana uncedo lwakho, siya kukwazi ukuphucula ubuchule baso bokufundisa iLizwi likaThixo.—Neh. 8:8. [3]
16, 17. (a) UPawulos wawubonisa njani umdla wokuqeqesha uTimoti? (b) Abadala bangabaqeqesha njani abalusi bangomso ebandleni?
16 Kukho indingeko enkulu yabalusi kwibandla lamaKristu, yaye abo baza kwenza lo msebenzi wokwalusa kwixesha elizayo badinga uqeqesho oluqhubekayo. UPawulos wachaza indlela abanokuqeqeshwa ngayo xa wathi kuTimoti: “Wena, . . . mntwana wam, qhubeka uzuza amandla kububele obungasifanelanga obukuKristu Yesu, yaye izinto owazivayo kum ngokuxhaswa ngamangqina amaninzi, zidlulisele kubantu abathembekileyo, abakufanelekeleyo ukufundisa abanye.” (2 Tim. 2:1, 2) UTimoti wafunda lukhulu xa wayekhonza nalo mpostile osele ekhulile. Kamva wakusebenzisa ekushumayeleni nakwezinye iinkalo zenkonzo engcwele oko wayekufunde kuPawulos.—2 Tim. 3:10-12.
17 UPawulos akazange acinge ukuba ukuqeqeshwa kukaTimoti kuza kwenzeka ngamabona-ndenzile. Wahamba naye xa etyelela amabandla. (IZe. 16:1-5) Abadala banokuwuxelisa umzekelo kaPawulos, ngokuthi bahambe nezicaka zolungiselelo ezifanelekayo xa beya kwenza umsebenzi wokwalusa, nanini na oko kufanelekile. Xa bekwenza oko baya kuba bazinika ithuba lokuva imfundiso, lokubona ukholo, umonde, nothando olufunekayo kubaveleli abangamaKristu. Le ndlela inegalelo elihle ekuqeqeshweni kwabalusi ‘bomhlambi kaThixo’ bangomso.—1 Pet. 5:2.
ISIZATHU SOKUBA KUBALULEKILE UKUQEQESHA ABANYE
18. Kutheni simele sikujonge njengento ebalulekileyo ukuqeqesha abanye enkonzweni kaYehova?
18 Ukuqeqesha abanye kubaluleke ngeyona ndlela, kuba umsebenzi mninzi, namathuba okukhonza uYehova ayanda. Imizekelo yokuqeqesha eyamiselwa nguYesu noPawulos iyasebenziseka nanamhlanje. UYehova ufuna abakhonzi bakhe baqeqeshwe kakuhle ukuze balungele izabelo zabo. UThixo usinika ilungelo lokunceda abangenamava bakhulise ubuchule babo ukuze bakwazi ukwenza umsebenzi ofunekayo ebandleni. Njengokuba eli hlabathi lisiya liwohloka yaye namathuba okushumayela eqhubeka esanda, uqeqesho olunjalo lubalulekile yaye lungxamisekile.
19. Kutheni umele uqiniseke ukuba imigudu yakho yokuqeqesha abanye enkonzweni kaYehova iya kuphumelela?
19 Ewe kona, ukuqeqesha abantu kufuna ixesha nomgudu. Kodwa uYehova noNyana wakhe amthandayo baya kusixhasa baze basinike ubulumko bokukwazi ukuqeqesha. Siya kuvuyiswa kukubona abo sibancedayo behambela phambili, ‘besebenza nzima yaye bezibhokoxa.’ (1 Tim. 4:10) Nathi, kwanga singaqhubeka sikhula elukholweni yaye simkhonze ngakumbi uYehova.
^ [1] (isiqendu 7) Nazi ezinye zeengongoma uYesu awazigubungelayo: (1) Shumayela umyalezo ochanileyo. (2) Yaneliseka ngamalungiselelo kaThixo. (3) Kuphephe ukuxambulisana nomninimzi. (4) Thembela kuThixo xa uchaswa. (5) Musa ukuvumela uloyiko lukulawule.
^ [2] (isiqendu 9) Incwadi ethi Zuza Kwimfundo YeSikolo Sobulungiseleli Sobuthixo, iphe. 62-64, inamacibiso amahle ngendlela yokuncokola nabantu entsimini.
^ [3] (isiqendu 15) Incwadi ethi, Zuza Kwimfundo YeSikolo Sobulungiseleli Sobuthixo, iphe. 52-61, ichaza iimpawu ezifunekayo ukuze umntu afundise kakuhle.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
42 Yandisa+ kwintendelezo engaphandle ngendlela eya ngasemntla.+ Kwaye yandizisa kwisakhiwo segumbi lokudlela+ elalingaphambi kwendawo eyahlukileyo+ nelaliphambi kwesakhiwo eso ukuya ngasemntla.
2 Ngaphambi kobude obuziikubhite ezilikhulu kwakukho umnyango ongasemntla, yaye ububanzi babuziikubhite ezingamashumi amahlanu.
3 Ngaphambi kweekubhite ezingamashumi amabini zentendelezo engaphakathi+ naphambi kwendlela egangathiweyo+ yentendelezo engaphandle kwakukho igalari emalunga negalari+ kwimigangatho yomithathu.
4 Phambi kwamagumbi okudlela kwakukho indlela eziikubhite ezilishumi ububanzi eya ngaphakathi,+ indlela eyikubhite enye, yaye amasango azo ayebheke ngasemntla.
5 Ke wona amagumbi okudlela, awona aphezulu ayemafuphi ngakumbi, kuba iigalari zawanciphisa, kunalawo angawona asezantsi nalawo aphakathi, apho esakhiweni.
6 Kuba ayekwimigangatho emithathu,+ yaye ayengenazintsika zinjengeentsika zeentendelezo. Kungenxa yoko le nto ayencitshiswe ngakumbi kunalawo asezantsi nalawo aphakathi ukusuka emgangathweni.
7 Yaye udonga olwalungaphandle lwalukufuphi namagumbi okudlela ukuya ngakwintendelezo engaphandle phambi kwamanye amagumbi okudlela. Ubude balo babuziikubhite ezingamashumi amahlanu.
8 Kuba ubude bamagumbi okudlela abheke ngakwintendelezo engaphandle babuziikubhite ezingamashumi amahlanu, yaye, khangela! phambi kwetempile yayiziikubhite ezilikhulu.
9 Kwaye ngezantsi kwala magumbi okudlela kwakukho isango elingasempuma, xa ubani engena kuwo evela kwintendelezo engaphandle.
10 Ebubanzini bodonga lwamatye lwentendelezo ukuya ngasempuma, phambi kwendawo eyahlukileyo+ naphambi kwesakhiwo, kwakukho amagumbi okudlela.+
11 Kwakukho nendlela phambi kwawo njengembonakalo yamagumbi okudlela awayebheke ngasemntla,+ babunjalo ke ubude bawo ngokunjalo nobubanzi bawo; yaye zonke iindlela zokuphuma zazifana, nokuyilwa kwawo kufana neminyango ifana.
12 Yaye njengeminyango yamagumbi okudlela awayebheke ngasemzantsi wawunjalo nomnyango osemantloko endlela, indlela ephambi kodonga lwamatye olumalunga nalapho ukuya ngasemntla, xa ubani engena kuwo.+
13 Kwaye yathi kum: “Amagumbi okudlela angasemntla namagumbi okudlela angasemzantsi aphambi kwendawo eyahlukileyo,+ wona ngamagumbi okudlela angcwele, apho ababingeleli abasondela+ kuYehova badlela khona ezona zinto zingcwele.+ Bazibeka apho ezona zinto zingcwele nomnikelo wokudla okuziinkozo nomnikelo wesono nomnikelo wetyala, ngenxa yokuba indawo leyo ingcwele.+
14 Xa bona, ababingeleli, bengenile, abayi kuphuma kwindawo engcwele baye entendelezweni engaphandle, kodwa baya kubeka izambatho zabo abalungiselela ngazo ngokwesiko,+ kuba ziyinto engcwele. Baya kwambatha ezinye izambatho,+ bamele ke basondele koko kunento yokwenza nabantu.”
15 Yayigqiba ke imilinganiselo yendlu ephakathi, ibe yandikhupha ngendlela yesango elingaphambili elalibheke ngasempuma,+ kwaye yalilinganisa macala onke.
16 Yalinganisa icala lasempuma ngengcongolo yokulinganisa. Yayiziingcongolo ezingamakhulu amahlanu, ngengcongolo yokulinganisa,+ macala onke.
17 Yalinganisa icala lasemntla, laba ziingcongolo ezingamakhulu amahlanu, ngengcongolo yokulinganisa, macala onke.
18 Yalinganisa icala lasemzantsi, laba ziingcongolo ezingamakhulu amahlanu, ngengcongolo yokulinganisa.
19 Yajikela ecaleni lasentshona. Yalinganisa iingcongolo ezingamakhulu amahlanu, ngengcongolo yokulinganisa.
20 Yayilinganisa ngamacala omane. Yayinodonga macala onke,+ olwaba ngamakhulu amahlanu eengcongolo ubude namakhulu amahlanu eengcongolo ububanzi,+ ukwahlukanisa oko kungcwele koko kuhlanjelweyo.+
Yithumele
Yithumele
Hezekile 42
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=42&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D42%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UBUTYEBI OBUPHUMA ELIZWINI LIKATHIXO | IMIZEKELISO 22-26
“Yiqeqeshe Inkwenkwe Ngokwendlela Yayo”
IMizekeliso inamacebiso amahle anokusetyenziswa ngabazali. Kanye njengokuba amasetyana omthi ekhula ngendlela agotywe ngayo, ukuqeqesha abantwana kubangela ukuba baqhubeke bekhonza uYehova naxa bebadala.
Ukuqeqesha abantwana ngendlela efanelekileyo kufuna ixesha nomzamo
Abazali bamele babe ngumzekelo ebantwaneni babo, babafundise, babayale, babakhuthaze baze babaqeqeshe kakuhle
Ukuqeqesha yindlela yokulungisa ingqondo nentliziyo yomntwana ngothando
Abantwana bafanele baqeqeshwe ngeendlela ezahlukeneyo


text:
EINDONESIA
“UYehova Wasisikelela Ngapha Koko Sasikulindele!”
UAngeragō Hia
WAZALWA Ngo-1957
WABHAPTIZWA Ngo-1997
IBALI LOBOMI Wabuyela kwilali yakowabo ekwiSiqithi saseNias waza wancedisa ekwakheni iHolo yoBukumkani.
NGO-2013, ibandla lethu elincinane eTugala Oyo leva iindaba ezimnandi zokuba liza kufumana iHolo yoBukumkani entsha! Amagunya asekuhlaleni avuma ukuba yakhiwe, nabamelwane bethu abayi-60 basayina amaphepha abonisa ukuba bayavuma. Omnye wabamelwane bethu wathi, “Ukuba nifuna kusayine abantu abayi-200, baza kusayina.”
Amatsha-ntliziyo amabini anamava okwakha iiHolo zoBukumkani aza kuvelela ukwakhiwa kweholo entsha, eyagqitywa ngoNovemba 2014. Zange siyiphuphe nokuyiphupha into yokuba ibandla lethu lingaze libe nendawo entle ngolu hlobo yokunqulela. Ngokwenene uYehova wasisikelela ngapha koko sasikulindele!
Funda Okungakumbi
IiHolo ZoBukumkani ZamaNgqina KaYehova—Zakhelwa Ntoni Yaye Zakhiwa Njani?
Kutheni iindawo esinqulela kuzo zibizwa ngokuba ziiHolo zoBukumkani? Funda ngakumbi ngendlela ezi zakhiwo ezinceda ngayo amabandla ethu.
Yintoni Eyenzekayo EHolweni YoBukumkani?
Khawukhe ungene ngaphakathi.


text:
ISAHLUKO 8
Izixhobo Zokushumayela
—Ukuvelisa Iincwadi Eziza Kusetyenziswa Kwintsimi Yehlabathi
1, 2. (a) Ngenkulungwane yokuqala, yintoni eyancedayo ukuze kusasazwe iindaba ezilungileyo kuzo zonke iindawo ezazilawulwa ngamaRoma? (b) Bubuphi ubungqina esinabo obubonisa inkxaso kaYehova kule mihla yethu? (Funda ibhokisi enomxholo othi “ Iindaba Ezilungileyo Ngeelwimi Ezingaphaya Kwe-670.”)
IINDWENDWE ezazityelele eYerusalem zamangaliswa yinto ezayibonayo. AmaGalili ayethetha iilwimi zasemzini ngokutyibilikayo, yaye isigidimi asidluliselayo sabachulumancisa abo babelapho. KwakungePentekoste ka-33 C.E., abafundi babefumene isipho sokukwazi ukuthetha ngeelwimi ezahlukahlukeneyo nto leyo eyayingqina ukuba uThixo wayenabo. (Funda iZenzo 2:1-8, 12, 15-17.) Iindaba ezilungileyo abazishumayelayo ngaloo mini zeviwa ngabantu ababeneemvelaphi ezahlukahlukeneyo, nezathi kamva zazalisa zonke iindawo ezazilawulwa ngamaRoma.—Kol. 1:23.
2 Namhlanje, abantu bakaThixo abathi ngommangaliso bathethe iilwimi ezahlukahlukeneyo. Noxa kunjalo, isigidimi soBukumkani siye saguqulelwa ngeelwimi ezingaphezulu kwe-670, ezizodlula lee ezo zenkulungwane yokuqala. (IZe. 2:9-11) Abantu bakaThixo baye bavelisa iincwadi ezininzi kakhulu ngeelwimi ezininzi kangangokuba isigidimi soBukumkani siye saya kuzo zonke iikona zomhlaba. * Nako oku kungqina ukuba uYehova usebenzisa uKumkani uYesu Kristu ukwalathisa umsebenzi wokushumayela. (Mat. 28:19, 20) Njengoko sihlolisisa ezinye iindlela esiye sazisebenzisa kule minyaka iyi-100 idluleyo ukuze kwenziwe lo msebenzi, qaphela indlela uKumkani aye waqhubeka esiqeqesha ngayo ngokuthe ngcembe ukuze sibe nomdla ebantwini naye wasikhuthaza ngayo ukuze sibe ngabafundisi beLizwi likaThixo.—2 Tim. 2:2.
UKumkani Uxhobisa Abakhonzi Bakhe Ukuze Batyale Imbewu Yenyaniso
3. Kutheni sisebenzisa izixhobo ezahlukahlukeneyo kumsebenzi wokushumayela?
3 UYesu wafanisa “ilizwi lobukumkani” nembewu, waza wafanisa intliziyo yomntu nomhlaba. (Mat. 13:18, 19) Kanye njengokuba umlimi esenokusebenzisa izixhobo ezahlukahlukeneyo ukuze avunguze umhlaba uze ulungele ukutyalwa, abantu bakaYehova baye basebenzisa izixhobo ezahlukahlukeneyo eziye zabanceda balungisa iintliziyo zezigidi zamkele isigidimi soBukumkani. Ezinye zezo zixhobo ziye zasebenza okwexeshana, kodwa zona iincwadi neemagazini, ziye zaqhubeka zisenza umsebenzi oncomekayo. Ngokwahlukileyo kwizixhobo ezininzi ekuye kwathethwa ngazo kwisahluko esisuka kuso eziye zasetyenziswa ukuze kufikelelwe abantu abaninzi, zonke izixhobo ekuthethwa ngazo apha ziye zanceda abavakalisi boBukumkani bathetha nabantu ubuso ngobuso.—IZe. 5:42; 17:2, 3.
4, 5. Zazisetyenziswa njani iigramafoni, kodwa yintoni ezazingakwazi ukuyenza?
4 Iintetho ezirekhodiweyo. Kwiminyaka yoo-1930 ukuya kweyoo-1940, abavakalisi babedlalela abantu iintetho ezirekhodiweyo zeBhayibhile ngeegramafoni ekulula ukuziphatha. Ntetho nganye yayidlala imizuzu emihlanu. Maxa wambi ezi ntetho zaziba nemixholo emifutshane efana nethi “UThixo Oneziqu Ezithathu,” “Intlambululo-miphefumlo” nothi “UBukumkani.” Babesenza njani ukuze badlale ezi ntetho? UMzalwan’ uClayton Woodworth Omnci., owabhaptizwa eMerika ngo-1930 wathi: “Ndandiphatha igramafoni encinane engathi yisutkheysi, enengalo enenaliti ekwakufuneka ndiyibeke kanye kwindawo efanelekileyo ukuze izokudlala kakuhle. Ndandisithi xa ndifika emzini ndiyivule ndize ndinkqonkqoze. Xa umninimzi evula umnyango, ndandiye ndithi, ‘Ndikuphathele isigidimi esibalulekileyo endingathanda ukukudlalela sona.’” Wayeye athini umninimzi? UMzalwan’ uWoodworth uthi: “Amaxesha amaninzi wayevuma ukuphulaphula. Ngamanye amaxesha abantu babendimbakrazel’ ucango ebusweni. Abanye babecing’ ukuba ndithengisa iigramafoni.”
5 Ngo-1940, kwakusele kurekhodwe iintetho ezahlukahlukeneyo ezingaphezu kweziyi-90 yaye kwakusele kwenziwe amacwecwe angaphezu kwesigidi. UJohn E. Barr, owayenguvulindlela eBritani ngelo xesha nowaba lilungu leQumrhu Elilawulayo kamva wathi: “Kwiminyaka yoo-1936 ukusa kweyoo-1945, ndandingohlukani negramafoni. Sasingumtya nethunga. Ukuva ilizwi likaMzalwan’ uRutherford emnyango kwakukhuthaza ngokwenene; kwakuba ngathi uhamba nawe. Sekunjalo, igramafoni yayingakwazi ukuzifikelela kakuhle iintliziyo zabantu.”
6, 7. (a) Amakhadi aneentshumayelo ayenceda njani kodwa ayenaziphi iingxaki? (b) UYehova uye wawabeka njani “amazwi emilonyeni yethu”?
6 Amakhadi aneentshumayelo. Ekuqaleni kuka-1933, abavakalisi bakhuthazwa ukuba basebenzise amakhadi aneentshumayelo kumsebenzi wendlu ngendlu. Eli khadi lilingana nekhadi lokufaka ingxelo yentsimi. Lalinesigidimi seBhayibhile esifutshane, lichaza nencwadi ethetha ngeBhayibhile umninimzi awayenokuzifumanela yona. Umvakalisi wayesuka nje anike umninimzi eli khadi aze amcele alifunde. ULilian Kammerud, owathi kamva waba ngumthunywa wevangeli ePuerto Rico naseArgentina uthi: “Ndakuthanda ukusebenzisa la makhadi.” Ngoba? Lo dade uthi: “Sasingengomaciko sonke, ngoko andinceda ndakwazi ukuqal’ incoko.”
7 UMzalwan’ uDavid Reusch, owabhaptizwa ngo-1918, wathi: “Amakhadi aneentshumayelo abanceda abazalwana kuba babembalwa ababecinga ukuba bangakwazi ukuthetha into evakalayo.” Noxa kunjalo, ukusebenzisa la makhadi kwakuneengxaki zako. UMzalwan’ uReusch wathi: “Ngamanye amaxesha sasidibana nabantu ababecinga ukuba asikwazi ukuthetha. Eneneni, abaninzi kuthi babengengomachule ekuthetheni. Kodwa uYehova wayesilungiselela ukuba sibe ngabavakalisi bakhe. Kungekudala wayeza kubeka amazwi emilonyeni yethu ngokuthi asifundise indlela yokusebenzisa iZibhalo kwindlu ngendlu. Oku kwenziwa ngeSikolo Sobulungiseleli Sobuthixo esaqaliswa ngeminyaka yoo-1940.”—Funda uYeremiya 1:6-9.
8. Yintoni onokuyenza ukuze uvumele uKristu akuqeqeshe?
8 Iincwadi. Ukususela ngo-1914, abantu bakaYehova baye bavelisa iincwadi ezahlukahlukeneyo ezingaphezu kwe-100 eziye zathetha ngemixholo yeBhayibhile. Ezinye zezo ncwadi zazenzelwe ukuqeqesha abavakalisi ukuze babe ngabashumayeli abaphum’ izandla. UAnna Larsen, waseDenmark, owaba ngumvakalisi kangangeminyaka eyi-70 wathi: “UYehova uye wasinceda ngeSikolo Sobulungiseleli Sobuthixo nangezinye iincwadi sangabavakalisi abakwaziyo ukufikelela iintliziyo. Ndikhumbula ukuba incwadi yokuqala kwezo yayisithi Theocratic Aid to Kingdom Publishers, eyakhululwa ngo-1945. Yalandelwa yethi “Equipped for Every Good Work,” eyakhululwa ngo-1946. Ngoku sinencwadi ethi Zuza Kwimfundo YeSikolo Sobulungiseleli Sobuthixo, eyakhululwa ngo-2001.” Ngokuqinisekileyo, iSikolo Sobulungiseleli Sobuthixo neencwadi ezihamba naso ziye zadlal’ indima ebalulekileyo njengoko uYehova eye wasenza “sakufanelekela ngokwaneleyo ukuba ngabalungiseleli.” (2 Kor. 3:5, 6) Ngaba ubhalisile kwiSikolo Sobulungiseleli Sobuthixo? Ngaba uya nencwadi ethi iSikolo Sobulungiseleli kwiintlanganiso veki nganye uze uyityhile xa umveleli wesikolo ethetha ngoko kubhalwe kuyo? Ukuba kunjalo, uya kuba uvumela uKristu akuqeqeshe ukuze ube ngumfundisi ophum’ izandla.—2 Kor. 9:6; 2 Tim. 2:15.
9, 10. Iincwadi ziye zafeza yiphi indima kumsebenzi wokutyala nowokunkcenkceshela imbewu yenyaniso?
9 Kwakhona, uYehova uye wasinceda ngokuba nentlangano eyenza iincwadi ezinceda abavakalisi bakwazi ukucacisa iimfundiso zeBhayibhile ezisisiseko. Eyona ncwadi yayizifikelela ngokwenene iintliziyo zabantu yethi Inyaniso Ekhokelela Kubomi Obungunaphakade. Yaqala ukupapashwa ngo-1968 yaye impumelelo yayo yabonakala zisuka nje. UBulungiseleli BoBukumkani bukaNovemba 1968 bathi, “Incwadi ethi iNyaniso iye yafunwa kakhulu kangangokuba ngoSeptemba isebe elenza iincwadi eBrooklyn liye lasebenza ixesha elingakumbi.” Obo Bulungiseleli batyatyadula bathi: “NgoAgasti kukhe kwakho ixesha apho incwadi iNyaniso ibinee-oda ezingaphaya kwesigidi esinesiqingatha kunebezikho esitokhweni!” Ngo-1982, bekusele kupapashwe iikopi zale ncwadi ezingaphaya kwe-100 miliyoni ngeelwimi eziyi-116. Ngenxa yale ncwadi, kwiminyaka eyi-14 esusela ngo-1968 ukusa ku-1982, kongezeleleka abavakalisi boBukumkani abangaphezulu kwesigidi. *
10 Ngo-2005, kwakhululwa incwadi efundisa ngeBhayibhile eyaba semagqabini ethi, Yintoni Ngokwenene Efundiswa YiBhayibhile? Ziikopi ezimalunga ne-200 miliyoni ezisele zipapashiwe, ngeelwimi eziyi-256! Yiyiphi impumelelo eye yanayo? Kwiminyaka nje esixhenxe, ukususela ngo-2005 ukusa ku-2012, bamalunga ne-1,2 miliyoni abantu abaye bangabavakalisi beendaba ezilungileyo. Kwakhona, kwakuloo minyaka, liye lanyuka inani lezifundo esiziqhubayo, lisuka kubantu abayi-6 miliyoni laya kutsho kwabangaphezu kwe-8,7 miliyoni. Akuthandabuzeki ukuba uYehova uyayisikelela imigudu yethu yokutyala nokunkcenkcesha imbewu yenyaniso yoBukumkani.—Funda eyo-1 kwabaseKorinte 3:6, 7.
11, 12. Ngokwezibhalo ezibonisiweyo, chaza abantu ezibhalelwe bona iimagazini zethu?
11 IiMagazini. Ekuqaleni, abona bantu yayibhalelwa bona iMboniselo ‘yayingumhlambi omncinane,’ abo ‘banobizo lwasezulwini.’ (Luka 12:32; Heb. 3:1) Ngo-Oktobha 1, 1919, intlangano kaYehova yakhulula enye imagazini, le yona yayenzelwe uwonkewonke. Loo magazini yathandwa kakhulu ngaBafundi BeBhayibhile nabantu ngokubanzi kangangokuba kangangeminyaka emininzi yayiyeyona yayihanjiswa kakhulu kuneMboniselo. Ekuqaleni loo magazini yayibizwa ngokuba yiThe Golden Age. Ngo-1937, igama layo latshintshwa yaba yiConsolation. Yaza ngo-1946, yanguVukani!
12 Ukutyhubela iminyaka, imbonakalo yeMboniselo nekaVukani! iye yatshintsha, kodwa yona injongo khange itshintshe—ukubhengeza uBukumkani bukaThixo nokunceda abantu bayikholelwe iBhayibhile. Namhlanje, iMboniselo inohlelo lokufundisa nelikawonkewonke. Uhlelo lokufundisa lenzelwe “abendlu,” ngamanye amazwi, “umhlambi omncinane” ‘nabezinye izimvu.’ * (Mat. 24:45; Yoh. 10:16) Uhlelo lukawonkewonke lenzelwe ngokukhethekileyo abo bangekayazi inyaniso kodwa abamhlonelayo uThixo neBhayibhile. (IZe. 13:16) UVukani! yena wenzelwe abantu abanolwazi oluncinane ngeBhayibhile nangoThixo oyinyaniso, uYehova.—IZe. 17:22, 23.
13. Yintoni oyifumanisa ikumangalisa ngeemagazini zethu? (Jonga ibhokisi enomxholo othi “ Ukupapasha Okophul’ Izikeyi.”)
13 Ekuqaleni konyaka ka-2014, nyanga nganye kwaveliswa ooVukani! abangaphaya kwe-44 miliyoni neeMboniselo ezimalunga ne-46 miliyoni. UVukani! wayeguqulelwa ngeelwimi ezimalunga neziyi-100, iMboniselo ngeelwimi ezingaphaya kwe-200, nto leyo eyayisenza ezi magazini zibe zezona ziguqulelwe zaza zasasazwa kakhulu emhlabeni! Nakubeni zingako izinto eziye zaphunyezwa, ayimele isimangalise loo nto. Ezi magazini zinesigidimi uYesu awathi siza kushunyayelwa kuwo wonke umhlaba omiweyo.—Mat. 24:14.
14. Yintoni esithe ngenzondelelo sayikhuthaza, yaye kutheni?
14 IBhayibhile. Ngo-1896, uMzalwan’ uRussell nezinxulumani zakhe balitshintsha igama lombutho ababewusebenzisela ukupapasha iincwadi ukuze ube negama elithi iBhayibhile; wabizwa ngokuba yiWatch Tower Bible and Tract Society. Olo tshintsho lwalufanelekile kuba iBhayibhile ibisoloko isesona sixhobo siphambili ekusasazeni iindaba ezilungileyo zoBukumkani. (Luka 24:27) Ngokuvisisana neli gama lombutho osemthethweni, abakhonzi bakaThixo baye ngenzondelelo basasaza iBhayibhile baza bakhuthaza ukuba ifundwe. Ngokomzekelo, sisebenzisa oomatshini bethu, ngo-1926 saprinta iThe Emphatic Diaglott, inguqulelo yeZibhalo ZamaKristu ZesiGrike eyaveliswa nguBenjamin Wilson. Ekuqaleni kuka-1942, saprinta saza sasasaza iikopi eziyi-700 000 zeBhayibhile ebizwa ngokuba yiKing James Version. Kwiminyaka emibini emva koko, saqalisa ukuprinta iAmerican Standard Version, esebenzisa igama likaYehova kwiindawo eziyi-6 823. Ngo-1950, besisele sisasaze iikopi ezingaphezu kwe-250 000.
15, 16. (a) Yintoni oyithandayo ngeNguqulelo Yehlabathi Elitsha? (Jonga ibhokisi enomxholo othi “ Kukhawuleziswa Umsebenzi Wokuguqulela IiBhayibhile.”) (b) Ungenza njani ukuze uvumele uYehova akufikelel’ intliziyo?
15 Ngo-1950 kwakhululwa iNguqulelo Yehlabathi Elitsha YeZibhalo ZamaKristu ZesiGrike. INguqulelo Yehlabathi Elitsha YeZibhalo Ezingcwele epheleleyo yakhululwa ngo-1961. Le nguqulelo izukisa uYehova ngokubuyisela igama lakhe kwiindawo ezifanelekileyo kwizibhalo zesiHebhere. Kwakhona, igama likaThixo livela izihlandlo eziyi-237 kwiZibhalo ZamaKristu ZesiGrike zeNguqulelo Yehlabathi Elitsha. Ukuze kuqinisekwe ukuba ichanile yaye ifundeka lula kangangoko kunokwenzeka, iye yahlaziywa izihlandlo eziliqela, yaye okokugqibela ihlaziywe ngo-2013. Kwango-2013 njalo, kuye kwapapashwa iikopi ezingaphezu kwe-201 miliyoni zale Nguqulelo Yehlabathi Elitsha epheleleyo okanye inxalenye yayo ngeelwimi eziyi-121.
16 Baye bathini abanye emva kokuba befunde iNguqulelo Yehlabathi Elitsha ngolwimi lwabo? Enye indoda engumNepali yathi: “Kangangeminyaka, besinenguqulelo yesiNepali ebekunzima ukuyiqonda kuba inesigama sakudala. Kodwa ngoku siyiqonda bhetele iBhayibhile kuba inesigama sanamhlanje.” Xa elinye ibhinqa laseCentral African Republic laqalisa ukufunda inguqulelo yesiSango, lichiphiza lathi, “Olu lulwimi oluthethwa yintliziyo yam.” Njengeli bhinqa, ngamnye kuthi unokumvumela uYehova amfikelel’ intliziyo ngokufunda iLizwi lakhe yonk’ imihla.—INdu. 1:2; Mat. 22:36, 37.
Ukuba Noxabiso Ngoqeqesho Nangezi Zixhobo
17. Yintoni onokuyenza ukuze ubonise ukuba uyazixabisa izixhobo noqeqesho olufumanayo, yaye ukuba uyayenza loo nto, iya kuphumela phi?
17 Ngaba uyazixabisa ezi zixhobo noqeqesho esiqhubeka silufumana kuKumkani uYesu Kristu? Ngaba uyazibekela ixesha lokufunda iincwadi zentlangano kaThixo, yaye ngaba uyazisebenzisa ukuze uncede abanye? Ukuba uyazenza ezo zinto, uya kuvakalelwa ngendlela awavakalelwa ngayo uDade Opal Betler, owabhaptizwa ngo-Oktobha 4, 1914. Wathi: “Kangangeminyaka, mna nomyeni wam [uEdward] besisebenzisa igramafoni namakhadi aneentshumayelo. Sasishumayela kwindlu ngendlu sisebenzisa iincwadi, iincwadana neemagazini. Sasisiya kumaphulo size sihambise izigidimi eziprintiweyo. Kamva saqeqeshwa ukuze sikwazi ukubuyela nokuqhuba izifundo kumakhaya abantu abanomdla. Ubomi bethu babuxakekile kodwa sonwabile.” UYesu wathembisa ukuba abalawulwa bakhe babeza kuxakeka ngumsebenzi wokutyala nokuvuna begcoba kunye. Izigidi ezifana no-Opal ziyabungqina ubunyani beso sithembiso.—Funda uYohane 4:35, 36.
18. Liliphi ilungelo esinalo?
18 Abantu abaninzi abangekabi ngabo abakhonzi bakaKumkani banokucinga ukuba abantu bakaThixo ‘abanamfundo yaye ngabantu nje abaqhelekileyo.’ (IZe. 4:13) Kodwa khawucinge! UKumkani uye wenza abantu abaqhelekileyo baziinkunzi-malanga kumsebenzi wokuvelisa iincwadi eziye zazezona ziguqulelwe zaza zasasazwa kakhulu embalini! Okubaluleke nangakumbi kukuba, uye wasiqeqesha waza wasikhuthaza ukuba sisebenzise ezi zixhobo zokusasaza iindaba ezilungileyo kubantu bazo zonke iintlanga. Kulilungelo elingathethekiyo ukusebenza noKristu ekutyaleni imbewu yenyaniso nokwenza abafundi!
^ isiqe. 2 Kule minyaka ilishumi idluleyo, abantu bakaYehova baye bavelisa iincwadi ezingaphezu kwe-20 bhiliyoni ezinceda abantu bayazi iBhayibhile. Ukongezelela koko, sineWebhsayithi i-jw.org, ekungena kuyo abantu abangaphezu kwe-2,7 bhiliyoni abaneIntanethi.
^ isiqe. 9 Nazi ezinye zeencwadi eziye zafundisa inyaniso yeBhayibhile, Uhadi LukaThixo (eyaveliswa ngo-1921), “UThixo Makabe Nenyaniso” (eyaveliswa ngo-1946), Unokuphila Ngonaphakade KwiParadisi Esemhlabeni (eyaveliswa ngo-1982), nethi Ulwazi Olukhokelela Kubomi Obungunaphakade (eyaveliswa ngo-1995).
^ isiqe. 12 Funda iMboniselo kaJulayi 15, 2013, iphepha 23, isiqendu 13, ecacisa ukuba ngoobani “abendlu.”
Funda Okungakumbi
Banomsebenzi Wokuguqulela “Izibhengezo Ezingcwele ZikaThixo”—Roma 3:2
AmaNgqina kaYehova asebenzise iinguqulelo zeBhayibhile eziliqela kule minyaka idlulileyo. Kutheni eye aziguqulelela iBhayibhile yawo ngesiNgesi sale mihla?


text:
Izikhumbuzo ZikaYehova Zikholosekile
“Isikhumbuzo sikaYehova sikholosekile, simenza abe nobulumko ongenamava.”
1. Yiyiphi imibandela eman’ ukuxutyushwa ngabantu bakaThixo, ibe singenelwa njani ngokukhunjuzwa ngayo?
NGABA wakha wathi ulungiselela isifundo seMboniselo waziva sele usithi, ‘Ingathi asiqali kodwa ukufunda ngalo mbandela’? Ukuba kudala unxulumana nebandla lamaKristu, mhlawumbi uqaphele ukuba eminye imixholo imane iphindwa. Ukufunda ngoBukumkani bukaThixo, intlawulelo, umsebenzi wokwenza abafundi, neempawu ezifana nothando kwakunye nokholo yinxalenye yokutya kwethu kokomoya esikutya rhoqo. Xa simane sikhunjuzwa ngale mibandela, sincedwa ukuba sihlale siphilile elukholweni size sibe ‘ngabenzi belizwi, singabi ngabevayo kuphela.’
2. (a) Yintoni ezidla ngokubhekisela kuyo izikhumbuzo zikaThixo maxa wambi? (b) Zahluke njani izikhumbuzo zikaThixo kwezabantu?
2 Isibizo sesiHebhere esiguqulelwe ngokuthi “isikhumbuzo” maxa wambi sibhekisela kwimithetho, imiyalelo, nemimiselo uThixo ayinika abantu bakhe. Ngokungafaniyo nemithetho yabantu ekuye kufuneke ilungiswe okanye ihlaziywe, imithetho nemimiselo kaYehova ithembekile. Nangona eminye yayo yenzelwe ixesha okanye imeko ethile, ayikhe isilele okanye ingayiphumezi injongo yayo. Umdumisi wathi: “Ubulungisa bezikhumbuzo zakho bukho ukusa kwixesha elingenammiselo.”
3, 4. (a) Zinokuquka ntoni izilumkiso zikaYehova? (b) Ayeza kungenelwa njani amaSirayeli ukuba ayezithobele?
3 Mhlawumbi ukhe waqaphela ukuba maxa wambi izikhumbuzo zikaYehova ziquka isilumkiso. Uhlanga lwakwaSirayeli lwalusoloko lufumana izilumkiso kubaprofeti bakaThixo. Ngokomzekelo, emva nje kokuba amaSirayeli engene kwiLizwe Lesithembiso, uMoses wawalumkisa wathi: “Lumkelani ukuba ingawexulwa intliziyo yenu, niphambuke nikhonze thixo bambi nize niqubude kubo, uvuthe umsindo kaYehova kuni.” (Dut. 11:
4 Kangangezihlandlo ezininzi, uYehova wayesoloko ewabongoza amaSirayeli ukuba amoyike, aphulaphule ilizwi lakhe, aze angcwalise igama lakhe. (Dut. 4:
INDLELA ASABELA NGAYO AMASIRAYELI KWIZIKHUMBUZO ZIKATHIXO
5. Kwakutheni ukuze uYehova amlwele uKumkani uHezekiya?
5 Ukutyhubela imbali yamaSirayeli eyayinamahla-ndinyuka, uThixo wasigcina isithembiso sakhe. Ngokomzekelo, xa uKumkani uSenaribhe waseAsiriya wahlasela uYuda waza wasongela ngokubhukuqa uKumkani uHezekiya, uYehova wathumela ingelosi. Ngobusuku nje obunye le ngelosi yabulala “onke amakroti, amadoda anamandla” omkhosi waseAsiriya, yaye uSenaribhe wabuyela elizweni lakhe umsila uphakathi kwemilenze. (2 Kron. 32:
6. UKumkani uYosiya wabonisa njani ukuba uthembele ngoYehova?
6 Omnye umntu owathobela imiyalelo kaYehova, nguKumkani uYosiya. Waqalisa ukuthobela uYehova eseyinkwenkwana eneminyaka nje esibhozo, waza “waqhubeka esenza okulungileyo emehlweni kaYehova . . Akazange aphambukele ngasekunene okanye ngasekhohlo.” (2 Kron. 34:
7. AmaSirayeli afumana yiphi imiphumo xa engazange azithobele izikhumbuzo zikaYehova?
7 Okulusizi kukuba abantu bakaYehova abazange bathembele ngokupheleleyo kwizikhumbuzo zakhe. Kangangeminyaka babengasoloko bemthobela uYehova. Xa babephelelwa lukholo, ngokwamazwi kampostile uPawulos ‘babephetshethwa yiyo yonke imimoya yeemfundiso.’ (Efese 4:
8. Sinokufunda ntoni kumzekelo wamaSirayeli?
8 Unokusinceda njani umzekelo wamaSirayeli? NjengamaSirayeli, abakhonzi bakaThixo namhlanje bafumana iziluleko noqeqesho. (2 Pet. 1:
THOBELA UTHIXO UZE UPHILE
9. Xa amaSirayeli ayesentlango, uYehova wawaqinisekisa njani ukuba uyawaxhasa?
9 Ukunduluka kwamaSirayeli ethabatha uhambo lweminyaka eyi-40 ‘kwintlango enkulu neyoyikekayo,’ uYehova akazange awanike iinkcukacha zendlela awayeya kuwakhokela, awakhusele aze awanyamekele ngayo. Nakuba kunjalo, wawabonisa ngokuphindaphindiweyo ukuba ayenokuthembela kuye nakwimiyalelo yakhe. UYehova wasebenzisa ilifu emini nomqulu womlilo ebusuku, ukuze awakhumbuze ukuba wayewaxhasa njengoko ayenqumla loo ntlango iyingozi. (Dut. 1:19; Eks. 40:36-38) Wayewanika nezinto eziyimfuneko. “Izambatho zabo azizange ziphele, neenyawo zabo azizange zidumbe.” Abantu bakaThixo “abazange baswele nto.”
10. UYehova ubakhokela njani abantu bakhe namhlanje?
10 Ihlabathi elitsha elinobulungisa abalijonge ngamehlw’ abomvu abakhonzi bakaThixo, sele lisemnyango. Ngaba siyamthemba uYehova ukuba uza kusinika izinto esizidingayo ukuze sisinde ‘kwimbandezelo enkulu’? (Mat. 24:21, 22; INdu. 119:40, 41) Ewe kona, uYehova akasinikanga mqulu walifu okanye womlilo ukuze usikhokelele kwilizwe elitsha. Kodwa usebenzisa intlangano yakhe ukusinceda sihlale sithe qwa. Ngokomzekelo, sihlala sikhunjuzwa ukuba siqhubeke sisakha ukholo lwethu ngokufundisisa iBhayibhile, ukuba neengokuhlwa zoNqulo Lwentsapho, nokubakho rhoqo kwiintlanganiso zebandla nasentsimini. Ngaba siye senza uhlengahlengiso ukuze sikwenze ngokupheleleyo oku? Oko kuya kusenza sibe nokholo oluya kusinceda singene kwihlabathi elitsha.
11. UThixo ubonisa njani ukuba usikhathalele?
11 Ukongezelela ekusincedeni sihlale sithe qwa, imiyalelo esiyifumeneyo isinceda nakubomi bemihla ngemihla. Oku kuquka ukungasukeli izinto eziphathekayo nokugcina iliso lethu lingenakumbi ukuze sinciphise amaxhala. Siye sancedwa ngokuphathelele indlela yokunxiba nokuzilungisa, ukukhetha indlela yokuzonwabisa nemfundo efanelekileyo. Khawucinge nje ngezikhumbuzo esizifumanayo ukuze sikhuseleke xa sisekhaya, ezimotweni, kwiHolo yoBukumkani nokuze silungiselele iintlekele. Zonke ezi zilumkiso zibonisa ukuba uThixo usikhathalele.
IZIKHUMBUZO ZANCEDA AMAKRISTU AMANDULO AHLALA ENYANISEKILE
12. ((a) Luluphi uphawu awayesoloko ethetha ngalo nabafundi bakhe uYesu? (b) Sisiphi isenzo sokuthobeka esachukumisa uPetros, ibe sisichaphazela njani thina?
12 Ngenkulungwane yokuqala, abakhonzi bakaThixo babefumana izikhumbuzo rhoqo. UYesu wayesoloko efundisa abalandeli bakhe ngokubaluleka kokuthobeka. Noko ke, wenza okungakumbi kunokubaxelela nje oko kuthethwa kukuthobeka
13. Luluphi uphawu olubalulekileyo uYesu awakhumbuza abalandeli bakhe ukuba baluhlakulele?
13 Olunye uphawu awayedla ngokuthetha ngalo nabafundi bakhe uYesu lukholo olomeleleyo. Emva kokusilela kwabo ukukhupha idemon kumntu othile, bambuza oku: “Kutheni singabanga nako ukuyikhupha?” UYesu wabaphendula wathi: ‘Kungenxa yokholo lwenu oluncinane. Kuba inene ndithi kuni, Ukuba ninokholo olulingana nokhozo lwemostade, akukho nto iya kuninqabela.’ (Mat. 17:14-20) Kubo bonke ubulungiseleli bakhe, uYesu wafundisa abafundi bakhe ukuba ukholo luphawu olubalulekileyo. (Funda uMateyu 21:
14. Kutheni kubalulekile ukubonisa uthando lobuKristu namhlanje?
14 IZibhalo ZamaKristu ZesiGrike zizaliswe zizikhumbuzo zokubaluleka kokubonisa uthando phakathi kwethu. Xa wayechaza omnye weyona miyalelo mikhulu uYesu wathi: “Uze umthande ummelwane wakho njengawe siqu.” (Mat. 22:39) Ngokufanayo, uYakobi umntakwaboYesu wathi uthando ‘ngumthetho wakomkhulu.’ (Yak. 2:8) Nompostile uYohane wabhala wathi: “Zintanda, ndinibhalela, kungekhona umyalelo omtsha, kodwa umyalelo omdala lowo beninawo ukususela ekuqaleni.” (1 Yoh. 2: 7, 8) Wayebhekisela entwenini uYohane xa ethetha ‘ngomyalelo omdala’ kwakunye ‘nomyalelo omtsha’? Wayebhekisela kumyalelo wokuba sithandane. Lo myalelo ‘wawumdala’ kuba uYesu wayewunike abafundi bakhe kumashumi eminyaka ngaphambili, “ukususela ekuqaleni.” Ukanti ‘wawumtsha’ kuba kwakuza kuvela iimeko ezintsha ezaziza kufuna abafundi bakhe bazincame. Njengabafundi bakaKristu, ngaba siyazixabisa izikhumbuzo ezisinceda siphephe umoya wokuzingca ogquba kweli hlabathi, nonokusenza singamthandi ummelwane wethu?
15. Yayiyintoni eyona njongo kaYesu xa wayesemhlabeni?
15 UYesu wayenomdla onyanisekileyo ebantwini. Oku sikubona xa waphilisa abagulayo nabakhubazekileyo naxa wavusa abafileyo. Noko ke, eyona njongo kaYesu yayingekokuphilisa abantu. Eyona nto yaba negalelo ngakumbi kubomi babantu ngumsebenzi wakhe wokushumayela nokufundisa. Njani? Siyazi ukuba abantu abanyangwa nabavuswa nguYesu ngenkulungwane yokuqala baphinda baluphala baza bafa, kodwa abo basiphulaphulayo isigidimi sikaYesu bafumana ithemba lobomi obungunaphakade.
16. Mkhulu kangakanani umsebenzi wokushumayela ngoBukumkani nowokwenziwa kwabafundi namhlanje?
16 Lo msebenzi wokushumayela owaqaliswa nguYesu xa wayelapha emhlabeni, namhlanje wenziwa ngomkhamo omkhulu ngakumbi. UYesu wathi xa ethuma abapostile bakhe: “Hambani ke ngoko niye kubenza abafundi abantu beentlanga zonke.” (Mat. 28:
UKUTHEMBELA KUYEHOVA NAMHLANJE
17. Luluphi ukhuthazo olwadluliselwa nguPawulos noPetros?
17 Kuyacaca ukuba, izikhumbuzo zanceda amaKristu okuqala ahlala omelele elukholweni. Cinga nje ngokhuthazo olwafunyanwa nguTimoti xa umpostile uPawulos owayelibanjwa eRoma ngoko, wathi kuye: “Bambelela emazwini aphilileyo awaweva kum.” (2 Tim. 1:
18. AmaKristu enkulungwane yokuqala ayezijonga njani izikhumbuzo?
18 Ewe, iincwadi ezabhalwa nguPawulos noPetros zazidlulisela amazwi abaprofeti abangcwele ababephila ngaphambi kwexesha labo. (2 Pet. 3:2) Ngaba abazalwana benkulungwane yokuqala bacatshukiswa kukukhunjuzwa ngolo lwalathiso babesele belwazi? Nakanye, kuba yayiluthando lukaThixo olwabangela ukuba bakhunjuzwe, ibe lwabanceda ‘baqhubeka bekhula ebubeleni obungasifanelanga naselwazini lweNkosi noMsindisi wethu uYesu Kristu.’
19, 20. Kutheni simele sithembele kwizikhumbuzo zikaYehova, ibe kusinceda njani oko?
19 Namhlanje, sinezizathu ezivakalayo zokuthembela kwizikhumbuzo zikaYehova, ezifumaneka kwiLizwi lakhe elingenakuxoka, iBhayibhile. (Funda uYoshuwa 23:14.) Lisichazela indlela uThixo aye wabaphatha ngayo abantu abangafezekanga ukutyhubela iminyaka. Le ngxelo yabhalwa ukuze incede thina. (Roma 15:4; 1 Kor. 10:11) Siye sakubona ukuzaliseka kwesiprofeto seBhayibhile. Isiprofeto sinokufaniswa nesikhumbuzo esikhutshwe kusengaphambili. Ngokomzekelo, kukho izigidi eziye zathontelana zaza kunqula uYehova, kanye njengokuba kwakuprofetiwe ukuba kuza kuba njalo “ekupheleni kwemihla.” (Isa. 2:2, 3) Nezi meko zehlabathi ziya zisiba maxongo zizalisekisa isiprofeto seBhayibhile. Njengokuba kuye kwachazwa, nako ukutyhalela phambili kwephulo lokushumayela ehlabathini lonke kukuzaliseka ngokuthe ngqo kwamazwi kaYesu.
20 UMdali wethu uye wasiqulunqela ingxelo esinokuthembela kuyo. Ngaba siyaxhamla kuyo? Simele sibe nokholo kwizikhumbuzo zakhe. Yiloo nto kanye awayenzayo uRosellen. Uthi: “Njengokuba ndandiqalisa ukuthembela ngokupheleleyo kuYehova, ndatsho ndayibona ngokucacileyo indlela andithanda nandomeleza ngayo.” Ngamana nathi kungasinceda ukugcina izikhumbuzo zikaYehova.


text:
NOVEMBA 11, 2014
EINDIYA
Isigwebo Esiye Sazibalula SeNkundla Ephakamileyo YaseIndiya
Umhla kaJulayi 8, 1985, waqala njengazo zonke ezinye iintsuku kwidolophu encinane ekumntla-ntshona weIndiya ekuthiwa yiKerala. Kodwa ke ngolu suku, utitshala omkhulu wesikolo ekwakufunda kuso abantwana abathathu abangamaNgqina kaYehova, wathi makuhlatyelw’ umhobe wesizwe okanye ingoma yelizwe. Kwakufuneka bonke abantwana beme baze bacule. Kodwa uBijoe ona-15, udadewabo uBinu Mol ona-13 noBindu ona-10 abazange bavume ukucula. Iinkolelo zabo azibavumeli ukuba bacule umhobe wesizwe kuba bekholelwa ukuba uyinxalenye yonqulo zithixo yaye abafuni kunganyaniseki kuThixo wabo uYehova.
Utata waba bantwana uV. J. Emmanuel, wathetha notitshala-omkhulu nezinye iititshala zesi sikolo zaza zavuma ukuba abantwana bakhe bangaqhubeka nesikolo nakubeni bengawuculi umhobe wesizwe. Omnye umsebénzi wesi sikolo wakuva oku, waya kuxela. Ekugqibeleni, lo mcimbi wada waya kuthethwa nasePalamente kuba kusithiwa aba bantwana abalithandi tu ilizwe labo. Kungekudala emva koko, omnye umhloli wezikolo wayalela utitshala-omkhulu ukuba abagxothe aba bantwana kuba bengafuni ukucula umhobe wesizwe. Isibheno esafakwa ngutata waba bantwana sokuba babuyiselwe esikolweni sawa phantsi. Emva koko wabhenela kwiNkundla Ephakamileyo yedolophu yaseKerala. Le nkundla nayo yasikhaba isicelo sakhe, ngelokuncamela waya kweyona nkundla iphakamileyo yelizwe lakhe, iNkundla Ephakamileyo yaseIndiya.
INkundla Ephakamileyo YaseIndiya Ivumelana Nomgaqo-Siseko
NgoAgasti 11, 1986, iNkundla Ephakamileyo yaseIndiya yaya yasijika isigwebo esawiswa yiNkundla yaseKerala kwityala likaBijoe Emmanuel nxamnye neKerala. Ekulichubeni kwalo eli tyala, le Nkundla yathi ukubagxotha aba bantwana kuthetha ukuba “amalungelo neenkolelo zabo zonqulo” ezikumgaqo-siseko waseIndiya zisingelwa phantsi. Ijaji uO. Chinnappa Reddy yathi: “Akukho ndawo emthethweni, enyanzelisa ukuba kuculwe.” Le nkundla yaphinda yawuhl’ amahlongwane umthetho yafumanisa ukuba ilungelo lokuthetha likwaquka nokuthula uthi cwaka, yaye ukuma xa kuculwa umhobe wesizwe kwanele xa ufuna ukubonisa imbeko. Le nkundla yathi aba bantwana mababuyiselwe esikolweni.
Le jaji yaphawula oku: “[AmaNgqina kaYehova] awawuculi umhobe wesizwe aph’ eIndiya, eBritani, eMerika phofu naphi na. . . . Isizathu sokuba angaculi kukuba, unqulo lwawo alubavumeli kodwa eyona nto ayenzayo kukuthandaza kuYehova uThixo wawo.”
Eli Tyala Lisetyenziswa Njengomzekelo
Eli tyala liye lazibalula, yaye sithethanje lisetyenziswa njengomzekelo obonisa indlela amalungelo nenkululeko yonqulo enamandla ngayo. iNkundla iyaqonda ukuba le mithetho isenokutshintsha ngenxa yoko kufunwa sisininzi, imeko yokuziphatha nempilo yabantu, ngoko ifuna amazwe anganyanzeli zimvo zawo ebantwini. Isigwebo sale nkundla sathi: “Kukho imithetho emibini ekumgaqo-siseko weli lizwe, ebangela ukuba kungabikho semthethweni ukunyanzela abantu ukuba bacule umhobe wesizwe xa izazela zabo zingavumi.”
Esi sigwebo sikhusela namaqela amancinane. Le nkundla yahlabela mgama yathi: “Ukuze sibone ukuba nyhani ilizwe likwidemokhrasi, kufuneka nawona maqela mancinane ahlala kulo akwazi ukungenelwa kumgaqo-siseko.” Ijaji uReddy yoleka yathi: “Ayinamsebenzi into esiyicingayo thina. Ukuba umntu unenkolelo yonqulo, umele akhuselwe ngumgaqo-siseko.”
“Amasiko, iimfundiso nomgaqo-siseko wethu usifundisa ukuba sinyamezelane, singoobani ke thina ukukutshintsha oko?”—Ijaji uO. Chinnappa Reddy
Imiphumo Yesi Sigwebo
Kuhlala kuthethwa ngeli tyala ePalamente, kanti kukhe kubhalwe nangalo. Likhona nakwiincwadi zabantu abafundela ubugqwetha. Kumanqaku akumaphepha-ndaba nakwiincwadi zomthetho kuhlalwa kuthethwa ngalo eIndiya. Esi sigwebo siye sanceda yaziwa ngokubanzi inkululeko yonqulo. Sincede nasekukhuseleni inkululeko yokuthetha.
Wonke Umntu Uyancedakala Xa Kukhuselwa Amalungelo Omthetho
Maxa wambi, le ntshapho yakwaEmmanuel yayikhe iphatheke kakubi, igrogriswe ngamanye amaxesha ide ithenjiswe nangokufa, kodwa ke abazisoli tu ngokungavumi ukuyekelela kunqulo lwabo. Enye yeentombi zale ntsapho esele itshatile ngoku, uBindu, ubalisa athi: “Ndathi ndingalindelanga, ndadibana negqwetha elalifunda ngetyala lethu esikolweni salo. Lawancoma gqitha amaNgqina kaYehova ngokulwela amalungelo awo.”
UV. J. Emmanuel ubalisa athi: “Kutshanje ndiye ndadibana nejaji yeNkundla Ephakamileyo uK. T. Thomas, osele esidla amaqosh’ ebhatyi ngoku. Xa wafumanisa ukuba ndingutata waba bantwana bathathu babekweli tyala, wandibamb’ isandla waza wathi, sihlandlo ngasinye ethetha namagqwetha, akalibali ukuthetha ngetyala lomhobe wesizwe nabantwana besikolo, ngoba uthi eli tyala lelona lakhe lazibalula lamalungelo abantu.”
Eli tyala lakha umkhanya wenkululeko yokuthetha kweli laseIndiya, loo nto isenjalo nanamhlanje nakubeni sele kudlule iminyaka engaphezu kweyi-30 sawiswayo isigwebo. AmaNgqina kaYehova ayazidla ngokuba ekwazile ukufaka isandla kwamanye amalungelo abantu baseIndiya.
Funda Okungakumbi
Kutheni AmaNgqina KaYehova Engabandakanyeki Kwiipolitiki?
Ngaba ukungabandakanyeki kwethu kwezopolitiko kuyingozi kurhulumente?


text:
Isimo!
(Chorus)
Emhlabeni siphila impilo esingazithandi Emhlabeni, Emhlabeni senza izinto esingazithandi Emhlabeni.
Senziwa sisimo, senziwa sisimo.
Akumnandanga nakum mntakwethu asoze ndiphele ithemba X2
Yisimo senziwa sisimo X2
(Lyrics)
Kukho amaxesha ndiman ukuzibon ukuba andiyonto andinanto, abantu bendihleba, behleba ngam nasekuhlaleni. Andiyi kulibala inkosi ikhona , Andiyi kulibala inkosi ijongile.
Andiyi kulibala inkosi ikhona , Andiyi kulibala nam ndijongiwe.
Mntasekhaya zungandihleki kubanam ndingenanto. Mntasekhaya bambisandla sam ubambisane nam.
kaloku andizenzi ndenziwa yimeko endikuyo X2
(Back to Chorus)
Isimo
Isimo!


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Kwakhona uDavide wahlanganisa onke amadoda abalaseleyo kwaSirayeli,+ amashumi amathathu amawaka.
2 Wandula ke uDavide nabo bonke abantu ababenaye besuka baza baya eBhahale-yuda+ ukuze bayinyuse beyisusa apho ityeya+ kaTHIXO oyinyaniso, apho libizwa khona igama, igama+ likaYehova wemikhosi,+ ohleli phezu kweekherubhi.+
3 Noko ke, bayikhwelisa enqwelweni entsha+ ityeya kaTHIXO oyinyaniso, ukuze bayithwale beyisusa endlwini ka-Abhinadabhi,+ eyayisendulini; yaye u-Uza noAhiyo,+ oonyana baka-Abhinadabhi, babeqhuba loo nqwelo intsha.
4 Ngoko bayithwala beyisusa endlwini ka-Abhinadabhi, eyayisendulini—inetyeya kaTHIXO oyinyaniso; yaye uAhiyo wayehamba phambi kweTyeya.
5 Kwaye uDavide nendlu yonke kaSirayeli babebhiyoza phambi koYehova ngazo zonke iintlobo zezixhobo zomthi wejunipha nangeehadi+ nangomrhubhe+ nangeentambula+ nangamakhenkcekhenkce nangamacangci.+
6 Beza kufikelela esandeni sikaNakon, waza u-Uza+ wolulela isandla sakhe kwityeya kaTHIXO oyinyaniso wayibamba,+ ngokuba iinkomo zaziyigungqisa.
7 Wavutha ke umsindo kaYehova+ ku-Uza yaye uTHIXO oyinyaniso wambetha+ apho ngenxa yeso senzo sokungahloneli Thixo, wafela apho kufuphi netyeya kaTHIXO oyinyaniso.+
8 UDavide waba nomsindo ngenxa yokuba uYehova etyhobozele ku-Uza, yaza loo ndawo yabizwa ngokuba yiPeretse-uza kude kube namhla.+
9 Yaye uDavide wamoyika uYehova+ ngaloo mini waza wathi: “Iya kuza njani na kum ityeya kaYehova?”+
10 UDavide akazange avume ukuyishenxisa ityeya kaYehova ayise kuye kwisiXeko sikaDavide.+ Ngoko uDavide wathi mayithwalelwe ecaleni kwindlu kaObhedi-edom+ umGati.+
11 Ityeya kaYehova yaqhubeka ihlala endlwini kaObhedi-edom umGati iinyanga ezintathu; yaye uYehova waqhubeka emsikelela+ uObhedi-edom nendlu yakhe yonke.+
12 Ekugqibeleni kwanikelwa ingxelo kuKumkani uDavide, kusithiwa: “UYehova uyisikelele indlu kaObhedi-edom nako konke okwakhe ngenxa yetyeya kaTHIXO oyinyaniso.” Waya ke uDavide waza wayinyusa ityeya kaTHIXO oyinyaniso eyikhupha endlwini kaObhedi-edom wayisa kwisiXeko sikaDavide enemihlali.+
13 Kwathi ke xa abathwali+ betyeya kaYehova babehambe amanyathelo amathandathu, yena ngoko nangoko wabingelela ngenkunzi yenkomo nethole elityetyisiweyo.+
14 UDavide wayengqungqa phambi koYehova ngamandla akhe onke, lonke elo xesha uDavide ebhinqe iefodi+ yelinen.
15 Yaye uDavide nendlu yonke kaSirayeli bayinyusa ityeya+ kaYehova ngemikhwazo yovuyo+ nesandi sesigodlo.+
16 Kwathi ke yakufika ityeya kaYehova kwisiXeko sikaDavide, uMikali,+ intombi kaSawule, wakhangela phantsi ngefestile waza wabona uKumkani uDavide exhumaxhuma yaye engqungqa phambi koYehova; yaye wamdelela+ entliziyweni yakhe.+
17 Ngoko bayingenisa ityetya kaYehova baza bayibeka endaweni yayo ngaphakathi ententeni uDavide awayeyimisele yona;+ emva koko uDavide wanikela imibingelelo etshiswayo+ nemibingelelo yobudlelane+ phambi koYehova.
18 Akugqiba uDavide ukunikela imibingelelo etshiswayo nemibingelelo yobudlelane, wandula ke wabasikelela+ abantu egameni likaYehova+ wemikhosi.
19 Ngokubhekele phaya, wabahlulela+ bonke abantu, isihlwele siphela sakwaSirayeli, indoda kwakunye nomfazi, ngamnye iqebengwana lesonka elibusazinge neqebengwana ledatilisi neqebengwana lerasintyisi,+ ekwathi emva koko bonke abantu baya elowo endlwini yakhe.
20 Ke kaloku uDavide wabuya ukuze asikelele indlu yakhe,+ yaye uMikali,+ intombi kaSawule, waphuma wahlangabeza uDavide waza ke wathi: “Hayi indlela athe wazizukisa ngayo ukumkani wakwaSirayeli namhlanje+ xa athe wazityhila namhlanje emehlweni amakhobokazana abakhonzi bakhe, kanye njengoko ezityhila omnye wabantu abaziziphukuphuku!”+
21 UDavide wathi kuMikali: “Bekuphambi koYehova, lowo wanyula mna kunoyihlo nendlu yakhe yonke ukuze andibeke ukuba ndiphathe+ njengenkokeli phezu kwabantu bakaYehova uSirayeli, yaye ndiza kubhiyoza phambi koYehova.+
22 Ndiza kuzenza ndijongelwe phantsi nangaphezu koku,+ kwaye ndiza kuthobeka emehlweni am; kumakhobokazana la uwakhankanyileyo, kuwo ndizimisele ukuzizukisa.”+
23 Ngoko, uMikali yena,+ intombi kaSawule, akazange abe namntwana kwada kwangumhla wokufa kwakhe.
Yithumele
Yithumele
2 Samuweli 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUNCEDA IINTSAPHO | UKUBA NGUMZALI
Xa Umntwana Wakho Exoka
INGXAKI
Unyana wakho oneminyaka emihlanu udlala kwelinye igumbi. * Kusenjalo, uva into isophuka. Ukhawuleza uye kukroba, xa ufika, umfumana eme ecaleni kwevazi eyophukileyo. Ubhalwe ebusweni ukuba nguye owaphule le vazi.
Umbuza uthi, “Nguwe owaphule le vazi?”
Ukhawuleza aphendule athi, “Hayi Mama, ayophulwanga ndim.”
Esi ayisosihlandlo sokuqala umntwana wakho oneminyaka emihlanu ekuxokisa. Ngaba umele uxhalabe?
OKO UMELE UKWAZI
Konke ukuxoka kuphosakele. IBhayibhile ithi uYehova uThixo akaluthandi ‘ulwimi oluxokayo.’ (IMizekeliso 6:16, 17) UMthetho owawunikwe amaSirayeli wawuqatha kwabo bakhohlise abanye.—Levitikus 19:11, 12.
Kodwa ukuxoka akulingani. Obunye ubuxoki buyingozi; buthethwa ukuze benzakalise omnye umntu. Ukanti, abanye baxoka kuba besoyika, mhlawumbi kuba bengafuni ukuhlazeka okanye ukohlwaywa. (Genesis 18:12-15) Ngoxa konke ukuxoka kuphosakele, obunye ubuxoki bunobuzaza kakhulu kunobunye. Ukuba umntwana wakho uye waxoka, qala ucinge ngeminyaka yakhe nangesizathu sokuba axoke.
Thetha naye ngale ngxaki ngoxa esemncinci. UGqr. David Walsh, ubhala athi: “Abantwana bamele bafunde ukuthetha inyani nokuba kunzima kangakanani. Ukuze abantu babe nolwalamano oluhle kufuneka bathembane, bangaxokisani.” *
Ungadyuduzeli. Ukuxoka komntwana wakho akuthethi ukuthi uqalisa ukonakala. Khumbula ukuba iBhayibhile ithi: “Ubudenge bubotshiwe entliziyweni yenkwenkwe.” (IMizekeliso 22:15) Abanye abantwana babonisa ubudenge ngokuxoka, mhlawumbi becinga ukuba yindlela elula yokuphepha ukohlwaywa. Noko ke, indlela osabela ngayo ibalulekile.
OKO UNOKUKWENZA
Zama ukuqonda isizathu sokuba umntwana wakho axoke. Ngaba woyika ukohlwaywa? Ngaba akafuni ukukuphoxa? Ukuba unamaqhinga, kuba efuna ukuzithandisa kwiitshomi zakhe, akungebi mhlawumbi akakakhuli ngokwaneleyo ukuqonda umahluko kwinyani nakwinto engeyonyani? Xa usazi isizathu sokuba umntwana wakho axoke, uya kukwazi ukumnceda.—Umgaqo weBhayibhile: 1 Korinte 13:11.
Ngamanye amaxesha, thetha naye endaweni yokuba umbuze imibuzo. Kwimeko esithethe ngayo ekuqaleni, yomama obesele eyazi into eyenzekileyo, uye wabuza umntwana wakhe wathi: “Nguwe owaphule le vazi?” Lo mntwana uye waxoka, mhlawumbi kuba ebona umama wakhe enomsindo. Noko ke, endaweni yokuba lo mama abuze umbuzo, masithi ebevele wathi: “Yho, waphule ivazi!” Ngokusebenzisa isivakalisi endaweni yokumbuza, wenza lo mntwana angazivi enyanzelekile ukuba axoke, ibe umnceda ukuba anyaniseke.—Umgaqo weBhayibhile: Kolose 3:9.
Khuthaza ukunyaniseka. Abantwana banomnqweno wokukholisa abazali babo, njengomzali sebenzisa loo mnqweno ukuze ukhuthaze ukunyaniseka. Mchazele ukuba ukunyaniseka kubalulekile kwintsapho yenu, ibe ulindele ukuba anyaniseke.—Umgaqo weBhayibhile: Hebhere 13:18.
Menze aqonde ukuba ukuxoka kuphelisa ukuthembana, ibe kunokuthatha ixesha elide ngaphambi kokuba abantu bathembane kwakhona. Mncome xa ethethe inyani ukuze abone ukubaluleka kokuziphatha kakuhle. Ngokomzekelo, usenokuthi, “Ndiyavuya xa uthetha inyani.”
Yiba ngumzekelo. Ngokuqinisekileyo awunakulindela ukuba athethe inyani xa esiva wena usithi, “Yithi andikho” kuba nje usonqena ukuthetha nomntu efowunini okanye uthi, “Ndiyagula namhlanje” kuba nje ufuna ukuphumla.—Umgaqo weBhayibhile: Yakobi 3:17.
Sebenzisa iBhayibhile. Imigaqo yayo namabali akuyo akhuthaza ukuthetha inyani. Incwadi ethi, Funda KuMfundisi Omkhulu, epapashwe ngamaNgqina kaYehova, inokukunceda ufundise umntwana wakho imigaqo yeBhayibhile. Isahluko 22 sinomxholo othi “Isizathu Sokuba Sifanele Sikuphephe Ukuxoka.” (Funda ingcaphulo yale ncwadi kwibhokisi ethi “ Incwadi Enokunceda Umntwana Wakho.”) Incwadi ethi
^ isiqe. 4 Nangona kweli nqaku sibhekisela kumntwana oyinkwenkwe, izinto ekuthethwe ngazo ziyasebenza nakumantombazana.
^ isiqe. 11 Ithatyathwe kwincwadi ethi, No: Why Kids—of All Ages—Need to Hear It and Ways Parents Can Say It.
Funda Okungakumbi
Abazali Abangatshatanga: Misela Imilinganiselo Yokuziphatha Efanelekileyo
Imigaqo yeBhayibhile ingakunceda njani ukuze ufundise abantwana bakho izinto ezilungileyo?


text:
ISAHLUKO SESINE
“Apho Uya Khona Ndiya Kuya”
1, 2. (a) Chaza uhambo lukaRute noNahomi nentlungu ababekuyo. (b) Uhambo lukaRute lwalahluke ngantoni kolukaNahomi?
URUTE wayehamba noNahomi endleleni ethe tyaba kumathafa akwaMowabhi avuthuz’ umoya. Yayingabo bobabini kuphela kuloo mhlaba uvulekileyo. Khawube nomfanekiso kaRute ebona ukuba ilanga liyatshona, aze ajonge kuninazala ezibuza ukuba baza kuyifumana phi indawo yokufihl’ intloko. Wayemthand’ egazini uNahomi yaye wayenokwenza nantoni na ukuze amnyamekele.
2 Omabini la mabhinqa ayesentlungwini engathethekiyo. UNahomi wayesele eneminyaka engumhlolokazi, kodwa ngoku wayehlelwe yenye intlekele
3. Ziimpendulo zayiphi imibuzo eziza kusinceda sixelise ukholo lukaRute?
3 Yintoni eyayibangela eli bhinqa liselula ukuba litshintshe ubomi balo ngolo hlobo? URute wayeza kusifumana phi isibindi sokuqalisa ubomi obutsha aze anyamekele uNahomi? Emva kokufumana iimpendulo zale mibuzo, siza kufunda izinto ezininzi esinokuzixelisa kukholo lukaRute umMowabhikazi. (Funda nebhokisi ethi “ Incwadana Ebhalwe Ngendlela Engummangaliso.”) Okokuqala, makhe sibone ukuba kwenzeka njani ukuba la mabhinqa mabini azibone sele ekuloo ndlela iya eBhetelehem.
Intsapho Eyehlelwa Yintlekele
4, 5. (a) Kwakutheni ukuze intsapho kaNahomi ifudukele kwaMowabhi? (b) Ziziphi iimvavanyo awajamelana nazo uNahomi kwaMowabhi?
4 URute wakhulela kwaMowabhi, ilizwe elincinane elalikwimpuma yoLwandle Olufileyo. Le ngingqi yayinamahewu aphakamileyo anemithi athe saa nemiwonyo enzulu. “Umhlaba wakwaMowabhi” wawutyebile yaye uvelisa ukutya, naxa kwakukho indlala kwaSirayeli. Yayiyiloo nto kanye eyabangela ukuba uRute adibane noMahalon nentsapho yakowabo.
5 Indlala eyabakho kwaSirayeli yanyanzelisa umyeni kaNahomi, uElimeleki, ukuba afuduke nomfazi noonyana bakhe ababini kwilizwe labo baze baye kuba ngabaphambukeli kwaMowabhi. Le mfuduko ifanel’ ukuba yavavanya ukholo lomntu ngamnye kule ntsapho, kuba kwakufuneka amaSirayeli anqule rhoqo kwindawo engcwele eyayinyulwe nguYehova. (Dut. 16:16, 17) UNahomi wakwazi ukulugcina ukholo lwakhe. Sekunjalo, yaba lihlwili intliziyo yakhe xa kwasweleka umyeni wakhe.
6, 7. (a) Yintoni eyayinokwenza uNahomi axhalabe xa oonyana bakhe betshata namaMowabhikazi? (b) Kutheni indlela uNahomi awabaphatha ngayo oomolokazana bakhe incomeka?
6 Kusenokwenzeka ukuba yamkhathaza nento yokutshata koonyana bakhe amantombi akwaMowabhi. (Rute 1:4) UNahomi wayesazi ukuba ukhokho wesizwe sakowabo, uAbraham, wayenze imigudu ukuze unyana wakhe, uIsake, afumane umfazi kubantu bakowabo ababenqula uYehova. (Gen. 24:3, 4) Kamva, uMthetho kaMoses walumkisa amaSirayeli ukuba angendiselani neentlanga, ngokoyikela ukuba zinokubatyekisa baze banqule thixo bambi.
7 Nangona kunjalo, uKiliyon kunye noMahalon batshata amaMowabhikazi. Enoba uNahomi wayekhathazekile okanye ephoxekile, waqinisekisa ukuba ubonisa uthando nobubele bokwenene koomolokazana bakhe, uRute no-Orpa. Mhlawumbi wayenethemba lokuba ngenye imini nabo babeza kunqula uYehova njengaye. IBhayibhile ayisichazeli indlela awayevakalelwa ngayo uNahomi, kodwa bobabini, uRute no-Orpa, babemthanda gqitha uNahomi. Ulwalamano oluhle ababenalo lwabanceda xa behlelwa yintlungu. Ngaphambi kokuba la mabhinqa mabini aselula abe nabantwana, aba ngabahlolokazi.
8. Yintoni esenokuba yatsalela uRute kuYehova?
8 Ngaba unqulo lwangaphambili lukaRute lwamxhobisela ukujamelana naloo ntlungu? Akubonakali kunjalo. AmaMowabhi ayenqula oothixo abaninzi, oyena umkhulu kubo inguKemoshe. (Num. 21:29) Unqulo lwamaMowabhi lwaluzaliswe yinkohlakalo eyayixhaphakile ngelo xesha, eyayiquka ukutshiswa kwabantwana esibingelelweni. Kumele ukuba nantoni na uRute awayifunda kuMahalon okanye kuNahomi ngoThixo kaSirayeli onothando nenceba, uYehova, yayahluke mpela kunqulo lwakowabo. UYehova wayelawula ngothando, kungekhona ngenkohlakalo. (Funda iDuteronomi 6:5.) Emva kokufelwa ngumyeni wakhe, uRute umel’ ukuba wasondelelana ngakumbi noNahomi, eliphulaphula eli bhinqa likhulileyo njengoko lithetha ngemisebenzi emangalisayo yoThixo ophakamileyo, uYehova, kunye nothando nenceba awayibonisayo kubantu bakhe.
9-11. (a) Sisiphi isigqibo esenziwa nguNahomi, uRute no-Orpa? (b) Sifunda ntoni kwiintlekele ezehlela uNahomi, uRute no-Orpa?
9 UNahomi wayenomdla kwiindaba zelizwe lakowabo. Ngenye imini weva, mhlawumbi ngomrhwebi ohambahambayo, ukuba yaphela indlala kwaSirayeli. UYehova wayephethulele ingqalelo yakhe kubantu bakhe. IBhetelehem yabuyela kwinto ebiyiyo, “Indlu yeSonka.” UNahomi wagqiba kwelokuba abuyele ekhaya.
10 URute no-Orpa babeza kuthini? (Rute 1:7) Basondelelana ngakumbi noNahomi emva kokufelwa ngabayeni babo. Kuyabonakala ukuba uRute watsalwa bububele nokholo olungagungqiyo awayenalo kuYehova. Bobathathu aba bahlolokazi bemka besiya kwaYuda.
11 Ingxelo engoRute isikhumbuza ukuba iintlekele zehlela bonke abantu, abalungileyo nababi. (INtshu. 9:2, 11) Ikwasifundisa nokuba, xa sijongene nentlekele, kububulumko ukufuna uncedo nentuthuzelo kwabanye
Ukunyaniseka KukaRute Nothando Awayenalo
12, 13. Kwakutheni ukuze uNahomi afune uRute no-Orpa babuyele kowabo kunokuba bahambe naye, yaye la mabhinqa aphendula athini ekuqaleni?
12 Njengoko le ndlela yayisiya iqina kwaba bahlolokazi bathathu, uNahomi wayexhalabele enye into. Wacinga ngala mabhinqa mabini aselula akunye naye nothando alubonise kuye nakoonyana bakhe. Wayengafuni ukuwathwalisa olunye uxanduva. Ukuba babeza kushiya ilizwe lakowabo baze bahambe naye, wayeza kubenzela ntoni eBhetelehem?
13 Ekugqibeleni, uNahomi wada wathetha nawo wathi: “Hambani, buyelani, ngamnye kwindlu kanina. Wanga uYehova anganenzela ububele bothando, kanye njengoko niye nabenza kula madoda afileyo ngoku nakum.” Wayenalo nethemba lokuba uYehova uza kuwasikelela ngabanye abayeni aze aqalise ubomi obutsha. Le ngxelo iqhubeka isithi: “Waza wabanga, yaye baphakamisa amazwi abo balila.” Kulula ukubona isizathu sokuba uRute no-Orpa balithande ngolu hlobo eli bhinqa linobubele nelingazingciyo. Bobabini babesithi: “Hayi, siza kubuyela nawe ebantwini bakowenu.”
14, 15. (a) UOrpa wabuyela koobani? (b) UNahomi wazama njani ukweyisela uRute ukuba amshiye?
14 Noko ke, uNahomi akazange akhawuleze anikezele. Wazama ukubabonisa ukuba, ekubeni wayengenamyeni wokumnyamekela, engenabo noonyana abaza kubatshata, kwakungekho nto anokubenzela yona kwaSirayeli. Wabaxelela ukuba ukungakwazi kwakhe ukubanyamekela kumenza buhlungu. UOrpa wakhawuleza weva. KwaMowabhi kwakukho abantu bakowabo nonina. Kwakubonakala kusengqiqweni ukuba ahlale kwaMowabhi. Ngoko, ebuhlungu, wamanga uNahomi, wajika wabuyela kowabo.
15 Kuthekani ngoRute? Amazwi kaNahomi ayeyinyaniso nakwimeko yakhe. Sekunjalo, sifunda oku: “Ke yena uRute, wanamathela kuye.” Mhlawumbi uNahomi wayesele ephinde wathathisa endleleni xa wathi enyeka ngasemva, wabona uRute elandela emva kwakhe. Wamkhalimela wathi: “Khangela! Umninawakazi wakho ongumhlolokazi ubuyele ebantwini bakowabo nakoothixo bakhe. Buyela nomninawakazi wakho ongumhlolokazi.” (Rute 1:15) Amazwi kaNahomi asikrobisa kwinkalo ebalulekileyo. UOrpa wayebuyele, kungekhona kubantu bakowabo kuphela, kodwa “nakoothixo bakhe.” Wayengenangxaki nokunqula uKemoshe nabanye oothixo bobuxoki. Ngaba noRute wayevakalelwa ngolo hlobo?
16-18. (a) URute walubonisa njani uthando olunyanisekileyo? (b) Sinokufunda ntoni kuRute ngothando olunyanisekileyo? (Bona nomfanekiso wala mabhinqa mabini.)
16 Njengoko bebodwa kuloo ndlela, uRute wayemile kwisigqibo sakhe. Wayemthand’ engazenzi uNahomi—ethanda noThixo owayenqulwa nguNahomi. Ngoko uRute waphendula wathi: “Musa ukundibongoza ukuba ndikushiye, ndijike ekukuphelekeni; kuba apho uya khona ndiya kuya, nalapho uchitha ubusuku khona ndiya kuchitha ubusuku. Abantu bakowenu baya kuba ngabantu basekhaya, noThixo wakho abe nguThixo wam. Apho ufela khona ndiya kufela khona, ndingcwatyelwe khona. Wanga uYehova angenjenjalo kum aze ongeze kuko ukuba kungabikho nantoni na enokusahlula ngaphandle kokufa.”
17 Amazwi kaRute ayamangalisa
18 Ngoko baqhubeka nohambo bebabini, bahamba loo mgama umde ukuya eBhetelehem. Ngokutsho kolunye uphengululo, olu hambo lwalunokuthabatha iveki. Kodwa bamel’ ukuba babethuthuzelana nakuba bobabini babesentlungwini.
19. Ucinga ukuba sinokuluxelisa njani uthando olunyanisekileyo lukaRute entsatsheni, kubahlobo bethu nasebandleni?
19 Zininzi izinto ezibangela inkxalweko kweli hlabathi. Kula maxesha siphila kuwo, iBhayibhile ebhekisela kuwo ngokuthi ‘ngamaxesha amanqam ekunzima ukujamelana nawo,’ sehlelwa zizinto ezishiya iintliziyo zethu zilihlwili. (2 Tim. 3:1) Uphawu esilubona kuRute lubaluleke ngakumbi kunanini na ngaphambili. Uthando olunyanisekileyo
URute NoNahomi EBhetelehem
20-22. (a) Bamchaphazela njani uNahomi ubomi bakhe bakwaMowabhi? (b) Yiyiphi indlela ephosakeleyo uNahomi awayezijonga ngayo iingxaki zakhe? (Funda noYakobi 1:13.)
20 Kakade ke, kulula ukutsho ngamazwi ukuba unothando olunyanisekileyo; iba ngomnye umcimbi xa kufuneka oko ukubonakalise ngezenzo. URute wayenethuba lokubonisa ukuba uthanda kungekuphela uNahomi kodwa noThixo azikhethele ukumnqula, uYehova.
21 La mabhinqa mabini ada afika eBhetelehem, ilali ekwiikhilomitha ezilishumi emazantsi eYerusalem. Kubonakala ukuba uNahomi nentsapho yakowabo babeyintsapho eyaziwayo kule dolophana, kuba iindaba zokubuya kwakhe zazisematheni. Abafazi babedla ngokumkroba babuze, “NguNahomi nyhani lowa?” Kubonakala ukuba ukuhlala kwakhe kwaMowabhi kwayitshintsha inkangeleko yakhe; wayebonakala ukuba iminyaka sele ihambile yaye ibizaliswe yintlungu naziinzingo.
22 Kwezo zalamane nabamelwane awayebagqibele kudala, uNahomi wachaza indlela ubomi bakhe obabuzaliswe ziingxaki ngayo. Wayecinga nokutshintsha igama lakhe elinguNahomi, elithetha “Uyolo lwam,” libe nguMara, elithetha “Ubukrakra.” Owu isiaram esinguNahomi! NjengoYobhi wamandulo, wayekholelwa ukuba nguYehova uThixo omfake kobu bugxwayiba.
23. Yintoni awaqalisa ukucinga ngayo uRute, yaye liliphi ilungiselelo lamahlwempu elalikuMthetho kaMoses? (Funda nombhalo osemazantsi.)
23 Njengoko la mabhinqa mabini ayezinza eBhetelehem, uRute waqalisa ukucinga ngendlela anokuzinyamekela ngayo yena noNahomi. Weva nokuba uMthetho owanikwa abantu bakaYehova kwaSirayeli wawuquka ilungiselelo lothando elenzelwe amahlwempu. Ayevunyelwa ukuba aye emasimini ngexesha lesivuno ukuze abhikice oko kuseleyo nesivuno esisekupheleni kwentsimi. *
24, 25. Wenza ntoni uRute xa wafika kumasimi kaBhohazi, yaye kwakunjani ukubhikica?
24 Yayilixesha lokuvunwa kwerhasi, malunga noAprili ngokwekhalenda yale mihla, yaye uRute waya emasimini ngethemba lokufumana umntu oza kumvumela abhikice. Waya kulinga kumasimi endoda egama linguBhohazi, isinhanha esasinomhlaba omkhulu nesasizalana nomyeni kaNahomi owayefile, uElimeleki. Nakuba uMthetho wawumvumela ukuba abhikice, uRute akazange azigqatse; wacela imvume yokusebenza kumfana ophetheyo. Akuvunyelwa, waqalisa ngoko nangoko ukusebenza.
25 Khawube nomfanekiso kaRute elandela emva kwabo bavuni. Njengoko babefaka amarhenqa abo bevuna irhasi, wayecholachola leyo bayichithayo nabayishiya ngasemva, wayedla ngokuqokelela ezo zikhwebu, azidibanise zibe zizithungu, aze aye kuhlala kwindawo apho anokuzibhula kakuhle kuyo. Yayingumsebenzi oyindinisa, ngakumbi njengokuba ilanga lalisiya liqina. Sekunjalo, uRute waqhubeka ezibhokoxa, ephumla kuphela xa esosula umbilo ebunzi naxa eza kutya “endlwini”
26, 27. Wayengumntu onjani uBhohazi yaye wamphatha njani uRute?
26 Kusenokwenzeka ukuba uRute wayengakulindelanga ukubonwa
27 Embiza ngokuthi “ntombi yam,” uBhohazi wavumela uRute ukuba aqhubeke ebhikica kumasimi akhe, waza wamcebisa ukuba anamathele kubafazana bendlu yakhe ukuze angahlutshwa ngabasebenzi. Waqinisekisa ukuba ufumana ukutya ngexesha lesidlo sasemini. (Funda uRute 2:8, 9, 14.) Okubaluleke nangakumbi kukuba, wayemncoma aze amkhuthaze. Njani?
28, 29. (a) Wayezenzele igama elinjani uRute? (b) Unokusabela njani kuYehova njengoRute?
28 Xa uRute wabuza uBhohazi isizathu sokuba yena, engumntu wasemzini enjalo, enzelwe ububele ngolu hlobo, uBhohazi waphendula wathi wayevile ngazo zonke izinto awayezenzele uninazala, uNahomi. Kusenokwenzeka ukuba uNahomi wayemtyibele ngezincomo uRute kubafazi baseBhetelehem, ezi ndaba zaya kufika nakuBhohazi. Wayesazi nokuba uRute wayeguqukele kunqulo lukaYehova, kuba wathi: “Wanga uYehova angayivuza indlela owenza ngayo, yaye kwanga unganomvuzo ogqibeleleyo ovela kuYehova uThixo kaSirayeli, oye wafuna indawo yokusabela phantsi kwamaphiko akhe.”
29 Amel’ ukuba amkhuthaza kakhulu loo mazwi uRute! Ngokwenene, wayekhethe ukusabela phantsi kwamaphiko kaYehova uThixo, njengentshontsho lentaka elithe khotsho phantsi komzali walo. Wabulela kuBhohazi ngamazwi akhe athuthuzelayo. Emva koko wasebenza de kwatshona ilanga.
30, 31. Yintoni esinokuyifunda kuRute ngokusebenza nzima, ukuba noxabiso nothando olunyanisekileyo?
30 Ukholo lukaRute olubonakala ngezenzo, ngumzekelo esinokuwuxelisa sonke thina esiphila phantsi kweemeko zoqoqosho ezinzima. Akazange alindele ukuba abantu bamenzele izinto, ngoko wayekuxabisa oko akuphiwayo. Wayengakujongeli phantsi ukusebenza nzima ixesha elide ukuze anyamekele umntu amthandayo, nakuba wayesenza umsebenzi ophantsi. Wawamkela amacebiso obulumko ngendlela ekhuselekileyo yokusebenza nabantu amele asebenze nabo. Okubaluleke nangakumbi kukuba, akazange alibale ukuba umele athembele kubani—kuYise okhuselayo, uYehova uThixo.
31 Xa sibonakalisa uthando olunyanisekileyo njengoRute size sixelise umzekelo wakhe wokuthobeka, ukuzibhokoxa nokuba noxabiso, ukholo lwethu luya kuba ngumzekelo omhle kwabanye. Noko ke, uYehova wamnyamekela njani uRute noNahomi? Siza kuphendula loo mbuzo kwisahluko esilandelayo.
^ isiqe. 17 Phawula ukuba uRute akazange asebenzise kuphela isibizo esithi “Thixo,” njengoko abantu basemzini babeqhele ukwenza; wasebenzisa negama likaThixo, uYehova. IThe Interpreter’s Bible ithi: “Umbhali ugxininisa ukuba lo mntu wasemzini ngumlandeli woThixo oyinyaniso.”
^ isiqe. 23 Yayingumthetho omangalisayo, ongafani kwaphela nemithetho yakuloRute. Ngaloo mihla, kwiMpuma yamandulo, abahlolokazi babexhatshazwa. Enye imbekiselo ithi: “Emva kokufa kwendoda yakhe, ngokuqhelekileyo umhlolokazi wayenyanyekelwa ngoonyana bakhe; ukuba wayengenabo, kwakusenokufuneka azithengise njengekhoboka, abe ngunongogo, okanye afe.”


text:
Unokuncedakala Xa Ukhokelwa NguYehova
ISIGQIBO SOBULUMKO EPOLAND
“NDABHAPTIZWA ndineminyaka eyi-15 ndaza emva kweenyanga ezintandathu ndanguvulindlela ongumncedani. Emva konyaka, ndafaka isicelo sokuba nguvulindlela othe ngxi. Ukuphumelela kwam amabanga aphezulu, ndacela ukuya kukhonza apho kwakufuneka abavakalisi abangakumbi. Ndandifuna ukumka kuloo dolophu ndandihlala kuyo, ndingasafuni nokuhlala nomakhulu wam owayengeloNgqina likaYehova. Ndadana kakhulu xa umveleli wesiphakula wandabela ukuba ndisebenze kwakuloo dolophu ndandihlala kuyo. Ndandingafuni ayibone indlela endandivakalelwa ngayo. Ndidane ndinjalo, ndemka ndaza ndayokuyicingisisa le nto ithethwe ngumveleli. Ndathi kudade endisebenza naye entsimini: ‘Ingathi ndinguYona. Kodwa yena wade waya eNineve. Ngoko nam ndiza kukhonza apho ndabelwe khona.’
“Ndineminyaka emine ngoku ndinguvulindlela kule dolophu yasekhaya yaye ndiyayibona indlela okububulumko ngayo ukuthobela. Ingxaki, yayiyindlela endicinga ngayo. Ndonwabe kakhulu ngoku. Ndiye ndaqhuba izifundo zeBhayibhile ezingama-24 ngenyanga nje enye. Ndimbulela kakhulu uYehova kuba umakhulu wam owayechasa ngoku ndifunda naye iBhayibhile.”
IMIPHUMO ENCUMISAYO EFIJI
Enye inkosikazi yaseFiji, eyayifundelwa iBhayibhile, kwafuneka ikhethe phakathi kokuya endibanweni okanye ukuya ethekweni lomhla wokuzalwa kwesizalwane somyeni wayo. Umyeni wayo wayivumela ukuba iye endibanweni. Le nkosikazi yathi kumyeni wayo iza kuphumela kwelo theko emva kwendibano. Emva kwendibano yabona ukuba kungcono ingayi, kuba ingafuni ukubeka ukholo lwayo esichengeni.
Umyeni wayo wathi kwizalamane zakhe, inkosikazi isaye kwintlanganiso yamaNgqina kodwa iyeza. Zathi xa ziphendula: “Akazokuza, kaloku amaNgqina kaYehova awawubhiyozeli umhla wokuzalwa!” *
Umyeni wakuvuyela ukubona ukuba inkosikazi iye yamela iinkolelo zayo, ibe yenze ngokuvumelana nesazela sayo. Ngenxa yokuthembeka kwayo, ethubeni kwaba lula ukushumayela kumyeni wayo nakwabanye. Waba yintoni umphumo? Umyeni wayo wavuma ukufundelwa iBhayibhile waza waqalisa ukuya kwiintlanganiso nayo.
^ isiqe. 7 Funda inqaku elithi, “Imibuzo Evela Kubafundi” elikwiMboniselo kaDisemba 15, 2001.


text:
Siza Kufika Nini Isiphelo Sehlabathi?
Impendulo esuka eBhayibhileni
Ukuze sazi ukuba siza kufika nini isiphelo sehlabathi, kufuneka siqonde indlela iBhayibhile elisebenzisa ngayo igama elithi ihlabathi. Igama lesiGrike elithi koʹsmos elidla ngokuguqulelwa ngokuthi ihlabathi, lidla ngokubhekisela kubantu, ingakumbi abantu abangahambisaniyo nokuthanda kukaThixo. (Yohane 15:18, 19; 2 Petros 2:5) Ngamanye amaxesha, igama elithi, koʹsmos libhekisela kubantu abangakwenziyo ukuthanda kukaThixo.—1 Korinte 7:31; 1 Yohane 2:15, 16. *
Siyintoni isiphelo sehlabathi?
Ibinzana elithi isiphelo sehlabathi, elivelayo kwiiBhayibhile ezininzi, linokuguqulelwa ngokuthi ‘ukupheliswa kwenkqubo yezinto’ okanye ‘ukupheliswa kweli phakade.’ (Mateyu 24:3; IBhayibhile YesiXhosa Yowe-1996) Alibhekiseli ekutshatyalalisweni komhlaba okanye abantu, kukupheliswa koorhulumente bomhlaba nabantu abangakwenziyo ukuthanda kukaThixo.—1 Yohane 2:17.
IBhayibhile ifundisa ukuba “abenzi bobubi baya kunqunyulwa” baze abantu abalungileyo banandiphe ubomi emhlabeni. (INdumiso 37:9-11) Le ntlekele iza kwenzeka ‘ngembandezelo enkulu,’ eza kuphela ngemfazwe yeArmagedon.—Mateyu 24:21, 22; ISityhilelo 16:14, 16.
Siza kufika nini isiphelo sehlabathi?
UYesu wathi: “Akukho bani uwaziyo loo mhla nelo lixa, azazi neengelosi zamazulu engazi noNyana, kodwa nguBawo kuphela.” (Mateyu 24:36, 42) Wongeza wathi ixesha lesiphelo liza kufika ngequbuliso, “ngelixa eningacinganga ukuba lilo.”—Mateyu 24:44.
Nangona singawazi umhla nelixa, uYesu wasinika umqondiso okanye iziganeko eziza kuchaza ubukho besiphelo sehlabathi. (Mateyu 24:3, 7-14) Xa ibhekisela kweli xesha, iBhayibhile ithi “lixesha lesiphelo,” ‘ixesha lokuphela,’ “imihla yokugqibela.”—Daniel 12:4; IBhayibhile YesiXhosa Yowe-1975; 2 Timoti 3:1-5.
Ngaba ikho into eza kusala emva kwesiphelo sehlabathi?
Ewe. Umhlaba uza kube usekho, kuba iBhayibhile ithi “awuyi kushukunyiswa ukusa kwixesha elingenammiselo, okanye nangonaphakade.” (INdumiso 104:5) Wona ke umhlaba uza kuzaliswa ngabantu, kuba iBhayibhile ithembisa oku: “Amalungisa aya kuwudla ilifa umhlaba, ahlale kuwo ngonaphakade.” (INdumiso 37:29) UThixo uza kwenza kubekho iimeko awayefuna zibekho kwangaphambili:
IParadesi.—Isaya 35:1; Luka 23:43.
Ukhuseleko nempumelelo.—Mika 4:4.
Umsebenzi owanelisayo kubantu bonke.—Isaya 65:21-23.
Ukukhululeka kwizifo nasekugugeni.—Yobhi 33:25; Isaya 33:24.
^ isiqe. 3 Igama lesiGrike elithi ai·onʹ kwezinye iiBhayibhile likwaguqulelwa ngokuthi ihlabathi. Xa liguqulelwe ngale ndlela, igama elithi ai·onʹ lithetha into enye nelithi koʹsmos kuba abhekisela kubantu abangakwenziyo ukuthanda kukaThixo.
Funda Okungakumbi
Yintoni Isiprofeto?
Ngaba siprofeto ngasinye sekamva sithetha ngoko kuseza kwenzeka? Akusoloko kunjalo.